“Hilang Kawan Boleh Dicari, Hilang Ibu Tiada Pengganti.” Lelaki Ini Nekad Bawa Ibu Bercuti Guna Kerusi Roda. Tabiklah!

Ungkapan syurga di bawah telapak kaki ibu, kasih ibu bawa ke syurga dan kasih bapa kekal selamanya menunjukkan betapa ibu bapa perlu diberi status kedudukan yang amat mulia. Syurga itu sangat mahal nilainya dan sukar untuk kita memperolehnya.

Fahmi Samsudin merupakan anak bongsu daripada tiga  beradik, tidak pernah bersungut apabila diberi amanah olehNya untuk menjaga ibu tersayang, Bashah Ismail selama lima tahun sehinggalah sang pencipta menjemput ibunya pada pertengahan Januari akibat kegagalan buah pinggang.

“Hilang kawan boleh dicari, hilang ibu tiada pengganti. Sunyi dan kosong. Dua perasaan yang sedang menemani saya, mungkin untuk beberapa ketika. Memanglah, lima tahun bersama setiap masa tanpa terpisah, namun akhirnya ibu pergi dipanggil Ilahi, perpisahan yang ternyata saya perlu akui,”ujarnya merupakan pelajar sepenuh masa PhD (Doctor of Philosophy in Art & Design ) UiTM Shah Alam, Selangor.

Melancong bersama ibu dengan kerusi roda

Biarpun arwah ibu telah mengadap Ilahi, momen indah sepanjang melancong bersama arwah ibu masih terpahat dalam ingatan. Beliau nekad untuk membawa ibunya melancong walaupun menggunakan kerusi roda. Ia tidak menjadi halangan  buatnya.

“Sejak 2014, selepas saya berhenti kerja dan menyambung pengajian sepenuh masa, saya mula membawa ibu melancong ke Semenanjung Malaysia, hampir setiap bulan. Dan pada tahun 2016 saya mula membawa dia melancong ke luar negara pula sehingga kali terakhir saya membawa ibu melancong pada Mei 2018.

“Janji saya pada beliau. Semenjak ibu sakit strok pada 2006, jarang sekali ibu travel kerana batasan beliau yang menghidap penyakit tersebut, dan juga kondisi arwah ayah yang pada waktu itu juga sedikit uzur.

“Juga, saya dapati ibu berubah menjadi semakin sihat dan ceria walaupun berkerusi roda, dan dia rasakan yang dia mahu membuktikan yang orang berkerusi roda dan juga mempunyai penyakit seperti beliau boleh juga melancong seperti orang normal yang lain.

“Semenjak itu, niat kami berdua cuma satu, untuk berkongsi pengalaman bercuti bersama warga emas berkerusi roda kepada yang senasib dengannya.

“Tidak banyak seperti travellers yang lain. Cuma setakat ini kami pernah ke sembilan buah negara bermula dengan Kemboja, Indonesia, Thailand, Turki, Iran, Jepun, India, China, dan Vietnam.

“Dan pastinya banyak kenangan manis. Namun  kenangan manis yang paling diingati apabila semua tempat yang pernah dilawati semuanya dipermudahkan tanpa ada sebarang halangan, kelebihan buat yang melancong bersama berkerusi roda.

“Kenangan itu yang seterusnya saya dapat kongsikan bersama yang diluar sana, dan selepas itu sebenarnya kita dapat tahu yang ramai senasib dan juga ada yang lebih teruk nasibnya, namun disebabkan kisah saya, mereka menjadi semangat untuk pulih. Itulah kenangan yang paling tidak akan dilupakan kami berdua.”

Cabaran

Tidak dinafikan tetap ada cabarannya semasa melancong lebih-lebih lagi ibunya menggunakan kerusi roda. Oleh itu, untuk membiasakan diri, buat permulaan Fahmi membawa ibunya melancong dalam Malaysia seterusnya ke luar negara.

“Betul. Pengalaman pertama kami cuba ke lokasi berdekatan dahulu, seperti di dalam Malaysia, latihan untuk membiasakan diri dengan keadaan bersama yang berkerusi roda. Seterusnya, bila dah biasa saya mula membawa ibu ke luar negara, biar rasa tercabar dengan keadaan di tempat orang.

“Tipu jika saya cakap senang, cuma dengan niat yang betul, alhamdulillah semuanya dipermudahkan Nya tanpa ada cacat cela. Perlu diingatkan, perancangan yang rapi amatlah perlu bagi memastikan kelancaran perjalanan. Pastikan kelengkapan dan keperluan beliau diutamakan dahulu, insyaAllah mudah.

“Kebiasaannya kami berdua sahaja, kerana mudah untuk bergerak dan  ibu cuma mahu travel asalkan tidak susahkannya. Jadi saya lebih senang berdua sahaja. Cuma saya cuba mengajak teman-teman baru di media sosial jika ada yang berminat untuk travel bersama ibu, untuk memberikan lebih kegembiraan dan juga mengajar ibu untuk lebih senang dengan orang asing jika mengembara. Alhamdulillah ibu mula untuk berasa seronok apabila melancong beramai-ramai.

“Terus terang saya boleh katakan bahawa kebanyakan tempat yang dilawati memang mesra pengguna kerusi roda. Ada juga sebahagian tempat yang tidak sesuai, namun kami cuba untuk mengubah persepsi yang berkerusi roda juga boleh menikmati pengembaraan yang selamat dan gembira seperti orang normal yang lain. Jika tempat itu tidak mesra penggunaan wheelchair, saya tukar kepada tempat lain yang hampir sama dengan tempat asal.

“Konsepnya sama, cuma caranya berbeza. Dari segi makanan, ada sedikit susah kerana ibu jenis yang berpantang kerana tidak boleh sesuka hati makan makanan yang ada disebabkan penyakitnya. Namun saya tetap cuba cari makanan lokasi di tempat saya melancong itu agar ibu dapat merasa sesuatu yang baru, asalkan pengambilannya cuma sedikit sahaja.”

Galas tanggungjawab

Sebagai seorang anak, tanggungjawab menjaga ibu bapa pula harus digalas dengan sempurna.  Begitulah yang dilakukan oleh Fahmi dan dua abangnya yang kesemuanya lelaki.

“Secara sepenuhnya beralih tangan semenjak pemergian arwah ayah Samsudin Yahaya,  pada  17 Januari 2013, 4.30 petang selepas selesai bacaan talkin dan meninggalkan pusara, saya sedar yang tanggungjawab baru perlu dipikul amatlah besar, sepanjang lima tahun tanpa jemu saya bersama ibu menguruskan sakit, letih, suka duka dan semuanya bersama.

“Sehinggalah pada tanggal 26 Ogos 2018 jam 12.30 pagi, saya selesaikan tanggungjawab itu dengan sebaiknya. Sepanjang ibu sakit strok semenjak Februari 2006, ayahlah sepenuhnya menjaga ibu dengan bantuan saya dan abang-abang.

“Dulu memang abang-abang selalu mengajak arwah ibu untuk tinggal bersama. Namun ibu jenis yang tidak mahu menyusahkan anak-anak yang sudah mempunyai keluarga. Cuma saya yang masih bujang, jadi amatlah sesuai saya menjaga dan tinggal bersama kerana kekurangan komitmen yang boleh membuatkan saya memberikan sepenuhnya perhatian padanya. Sentiasa juga saya berulang alik menziarahi abang-abang, perlu untuk mengekalkan pertalian keluarga itu,”jelasnya sambil tersenyum.

Sumber: Majalah Keluarga November 2018


Bahaya Sembelit, Dr Ini Jelaskan Sebabnya.

Sembelit bukanlah masalah besar bg sesetengah orang. Namun seorang wargamas berusia 80 tahun di Taiwan, pengsan di ruang tamu, akibat sembelit yang kronik.

Apabila dimasukkan ke wad, beliau memberitahu yang dia tidak dapat buang air besar selama seminggu.

BAGAIMANA IA BERLAKU

Dari pemeriksaan doktor, mendapati terlalu banyak najis,sehingga dinding usus besarnya membesar (mengelembung) dan hampir koyak.

Najis di dalam usus menjadi keras dan bersaiz besar (hampir satu kaki), dan menyebabkan saluran darah terhempit dan menghalang pengaliran darah ke usus. Akhirnya tisu di saluran usus hampir mati dan mulai koyak.

Pakar bedah terpaksa melakukan pembedahan bagi mengeluarkan najis yang keras dan menyelamatkan usus yang hampir pecah.

Ini bukanlah kes pertama. Tidak berapa lama dulu seorang lelaki di UK mengalami masalah yang sama. Dia didiagnosakan sebagai “megacolon” dan “megarectum”.

INI KESANNYA

Usus besarnya membesar kerana terlalu banyak najis, sehingga hampir koyak. Selain itu, ginjal mulai rosak dan terlalu banyak asid dalam darah. Nasib baik doktor dapat mengeluarkan najis melalui pembedahan.

WARGA EMAS PALING SERIUS JIKA KENA SEMBELIT

Masalah sembelit terutama di kalangan wargatua amat serius. Jangan biarkan mereka tidak buang air besar melebihi seminggu. Paling baik, buang setiap hari. Namun wargatua selalunya tidak berselera untuk makan. Jadi tidak banyak najis yang akan dikeluarkan, akhirnya menyebabkan najis menjadi keras dan sukar dikeluarkan.

Bagi wargatua, saya nasihatkan agar banyak makan sayuran, minum air secukupnya dan banyakkan aktiviti fizikal.

Beberapa ubat sintetik juga boleh menyebabkan masalah sembelit, antaranya ubat gastrik (antacid), ubat tahan sakit (tramadol), pil penambah darah (zat besi), beberapa jenis ubat darah tinggi dan ubat anti-kemurungan.

Berbincang dengan doktor yang merawat jika ada masalah sembelit dan mengambil ubatan tersebut.

Saya juga mencadangkan pengambilan minyak sihat terutama minyak zaitun untuk mengelakkan masalah sembelit.

Ambil dua sudu besar minyak zaitun 3 kali sehari sehingga dapat membuang air besar seperti biasa. Jika masih tidak boleh membuang, buatlah pemeriksaan doktor kerana mungkin ia masalah kesihatan yg lebih serius.

Saya sendiri mengamalkan minyak zaitun OLIVIE setiap pagi dan malam. Alhamdulillah rasa bertambah sihat dan bertenaga. Mudah buang air besar di awal pagi.

Kredit: Dr Zubaidi Hj Ahmad


Ibu Nekad Berhenti Kerja Lepas Bayi Dilarikan Cucu Pengasuh Untuk Dijual Pada Sindiket!

“Jantung macam nak luruh,” itulah reaksi Farisha Amirah Zainal sejurus dimaklumkan oleh pengasuh bahawa bayinya berusia 9 bulan dilarikan sekumpulan penjenayah sekitar jam 5.30 petang kelmarin.

Rentetan masih trauma wanita berusia 24 tahun itu nekad berhenti kerja demi menjaga anaknya, Noor Raisya Mohamad Rahimi secara sepenuh masa dan serik bagi orang lain untuk jaganya selepas ini.

Imbas kembali detik kejadian, pengasuh yang juga jirannya maklumkan bahawa cucunya sendiri disyaki telah melarikan Noor Raisya. Susulan itu Farisha dan suaminya berurusan dengan pihak polis sehingga jam 9 malam, sebelum dia pulang ke rumah untuk solat agar diberi petunjuk.

Meskipun anak mereka belum lagi ditemui, namun nalurinya sebagai ibu tetap mengatakan bayi itu akan pulang ke pangkuannya dengan selamat.

Lebih sejam kemudian akhirnya mereka dapat panggilan, bahawa Noor Raisya telah ditemui dalam sebuah van yang dipercayai sedang menghala ke sempadan Thailand melalui jalan negeri Pantai Timur.

Farisha menyifatkan insiden itu sebagai mimpi buruk, kerana anak mereka mungkin dijual kepada sindiket jika lambat dikesan pihak polis. Difahamkan seramai 5 individu terlibat dalam kejadian itu dan mereka telah direman selama empat hari bagi membantu siasatan.

Apa yang paling mengejutkan, cucu pengasuh yang melarikan bayi Farisha tersebut hanya berusia 14 tahun. Suspek dikatakan sempat mandikan Noor Raisya, sebelum dibawa lari sehelai sepinggang ketika neneknya tengah menunaikan solat Asar. Bahkan tidak jauh dari kawasan rumah mereka, sebuah van putih telah standby untuk ‘menjemput’ remaja terbabit.

Kredit : FB & IG Farisha Amirah & Malaysia Gazette


Siapa Ada Anak Lelaki Kena Baca Sampai Habis. Mesti Tahu Ni.

Anak yang dilahirkan itu anugerah dan kurniaan daripada Allah S.W.T. Setiap anak ada kelebihan dan kekurangannya. Semuanya bergantung pada didikan dan ajaran ibu bapa untuk anak menjadi seorang yang cemerlang. Kebiasaannya anak lelaki lebih dinantikan oleh para ibu bapa daripada anak perempuan.

Ikuti perkongsian ini mengenai anak lelaki. Memang inspirasi catatan puan Khadijah Tahirah.

SIAPA ADA ANAK LELAKI KENA BACA SAMPAI HABIS

Anak lelaki banyak energy.
Anak lelaki suka berlari.
Anak lelaki suka bergusti.
Anak lelaki perlu keluar kena matahari, nanti dapat tidur berquality.
Anak lelaki perlu keluar kena matahari supaya mood jadi happy, kurang depresi, tingkatkan memory.
Semua ni ada scientific study.

Anak lelaki perlu terapi alami.
Ada penyembuhan pada alam semulajadi.
Biar main parit. Panjat pokok sana sini.
Ini untuk tabung emosi.
Buka kasut, sentuh tanah, jalan tanpa alas dikaki.
Badan dapat create sistem immunity.
Dapat neutralize cas negative.
Kita nak restore humanity.

Jangan asyik pegang controller Dan main psp.
Terpekap dalam rumah, dinding kanan kiri.
Dihadapkan pasif skrin entertainment dari phone sampai tv.

Beri anak lelaki haiwan peliharaan.
Tak kisahlah walaupun ikan guppy.
Supaya belajar rasa empathy.
Moga besar jadi suami mithali.
Tak da la ego meninggi. (Kannnn)

Anak lelaki perlu ayah disisi.
Untuk jadi idola diri.
Spend lah time ke masjid. Suggestion saja ni.
Kalau buat Allah sukai.
Anak lelaki perlu ibu, sentiasa dengar Dan mengasihi.
Memang macam-macam perangai dia buat, kadang-kadang sakit hati.
Jiwa kena kental, sabar tidak bertepi.
Cakap sekali belum tentu bergerak.
Kenalah ingatkan beberapa kali.
Bukan semberono ya.
Ada cara dan seni.
Otaknya tak boleh proses banyak benda, satu arahan satu situasi.
.
Rasa-Rasa nak mengamuk, cakap pada diri,
Ini amanah Illahi
Tugas kita bukan menghakimi
Tapi mendidik
Beri kasih sayang, tanpa belah bahagi.
.
Ini soalan yang last sekali
Dah peluk anak lelaki hari inj?
Sekejap saja mereka membesar
Peluklah selagi berdenyut nadi.

Kredit to: Khadijah Tahirah


Hapuskan Anai-anai Perlu Buat 5 Cara Ni. Jangan Lambat Usahakannya!

Sebut saja anai-anai,  ramai yang takut dengan serangan serangga kecil ini.  Apa tidaknya,  bila anai-anai menyerang bahagian kayu  yang  nampak kukuh diluarannya boleh mereput dan rosak.

Rekahan dinding atau lubang pada kawasan rumah antara penyebab utama anai-anai mula mendekati kediaman kita. Tak perlu gunakan racun untuk menghalau anai-anai ini sebaliknya usahakan cara ini dulu untuk pulihkannya. Jom cuba.

Petua Halau Anai-anai

1. Tembakau

Tembakau berkesan dalam menghalau anai-anai. Caranya hanya perlu campurkan tembakau dengan air dan biarkan semalaman. Kemudian, semburkan air campuran tembakau itu pada kayu yang diserang anai-anai atau juga ke atas sarangnya.

2. Garam Dapur

Taburkan saja garam di sarang anai-anai, tetapi cara ini kurang efektif dan kurang berkesan kerana garam hanya berada permukaan saja. Supaya lebih berkesan, campur garam dengan air dan tembakau. Biarkan semalaman dan sembur di kawasan yang mempunyai sarang anai-anai.

3. Air Kapur sirih

Kapur bersifat panas dan ia sangat tidak disukai kerana anai-anai memiliki kulit nipis dan lembut . Kapur juga mampu membakar kulit anai-anai.

Jadi anda boleh menggunakan air kapur untuk menghapuskan sarang anai-anai. Caranya, sembur air kapur ke atas permukaan kayu yang diserang anai-anai atau juga boleh siram terus ke sarangnya.

4. Air Cucian Beras

Manfaatkan air basuhan beras yang pertama untuk mengusir anai-anai. Siramkan sahaja air basuhan beras ke atas sarang anai-anai.

5. Minyak Tanah

Kebiasaannya minyak tanah digunakan untuk membakar tetapi ia juga boleh digunakan untuk mengusir anai-anai dari rumah.

Anda cuma perlu semburkan minyak tanah di atas permukaan kayu yang telah di serang anai-anai atau semburkan di sarang-sarang anai-anai. Namun bau minyak tanah agak kuat jadi tidak sesuai kalau di sembur di dalam rumah. Agar lebih berkesan, tambahkan minyak serai dengan campuran minyak tanah.

Selamat Mencuba!


Pilih Tadika Untuk Sekolahkan Anak, Tengok Dulu Kejayaan Terdahulu Sekolah Tersebut!

Tak kenal maka tak cinta, mungkin ini yang boleh diperkatakan bila menyebut tentang Tadika Al Kauthar Eduqids (AKE) yang sedang menempa nama, menjadi pilihan pusat pendidikan pra sekolah ibu bapa masa kini. Jika tidak, masakan baru-baru ini mendapat penganugerahan sebagai sebuah “Tadika Islamik Pilihan Pa&Ma”.

Tadika Al Kauthar Eduqids sebenarnya sudah beroperasi sejak tahun 2013 hingga kini menawarkan pendidikan pra sekolah untuk kanak-kanak berusia dari 4 hingga 6 tahun termasuk program hafazan al-Quran, program Montessori, toddler school play untuk kanak-kanak berusia 1 hingga 3 tahun, kelas Bahasa Mandarin dan juga pembelajaran KAFA.

Terpanggil untuk mengenali lebih dekat siapa sebenarnya orang kuat yang mengemudi kejayaan AKE ini, nyata bukan calang-calang orangnya. Encik Bakhtiar, pengasas Tadika Al Kauthar Eduqids bersama isterinya Puan Nor Fadilah Alias berkongsi kisah bagaimana mereka membangunkan AKE ketika ditemubual dalam satu majlis minum petang yang diadakan di Hotel Concord Shah Alam baru-baru ini.

Pada majlis yang sama juga, pihak AKE turut mengumumkan NOU yang dijalankan bersama Kolej Vokasional ERT Setapak dan Tadika Al Kauthar Eduqids. Kerjasama ini adalah bertujuan untuk memupuk hubungan rapat di antara kedua pihak dalam pelbagai perspektif terutama dalam bidang kemahiran pendidikan. Kerjasama yang erat ini diharapkan dapat menyumbang kepada pertumbuhan dan pembangunan pengetahuan, kemahiran serta kepakaran yang memberi manfaat kepada kedua-dua pihak.

Luah Rasa Gembira

Di majlis julung-julung kalinya diadakan itu, pasangan ini meluahkan perasaan sangat gembira setelah menunggu 6 tahun menjalankan perniagaan ini. Pengharapan mereka pada perniagaan yang dijalankan untuk kekalkan nama baik brand AKE, dan sekali gus memperkenalkan kepada orang ramai tentang AKE secara lebih menyeluruh. Dijangkakan dalam masa 3 tahun akan datang, cawangan AKE akan terus berkembang  menjadi 50 cawangan di seluruh Malaysia.

Apabila ditanya apa kelebihan AKE berbanding pilihan tempat-tempat lain, ini jawabnya.

“Sebenarnya saya sendiri adalah merupakan seorang guru tadika yang berpengalaman hampir 12 tahun. Saya memilih untuk menggunakan pendekatan Kurikulum Standard Prasekolah Kebangsaan (KSPK) dan digabungkan dengan method montessori dan tambahan Islamik. Ia bagus kerana pendidikan hari ini agak sukar untuk anak-anak. Walau dimansuhkan peperiksaan sekali pun namun modulnya susah. Jadi bagusnya belajar di sini, kami tekankan dari segi akademik dan sahsiah diri serta sudut islamik. Jadi bila mereka masuk darjah satu, mereka telah dipersiapkan.

“Perbezaannya lagi, AKE turut menerima anak-anak autisme, speech delay, dyslexia, ADHD dan cabarannya berbeza daripada mendidik anak-anak normal. Di HQ kita adalah lebih 10 orang anak-anak istimewa, dalam kajian saya kalau anak-anak ini bila dicampurkan bersama anak-anak normal kesan auranya itu 90% boleh nampak perubahan yang positif.

Cabaran Bisnes

“AKE ditubuhkan pada tahun 2013, dan ketika itu umur saya baru 22 tahun, usia masih muda dan bukan cabaran yang mudah untuk dilalui. Tapi alhamdulillah, walau pernah diuji pada 2015 dalam menjalankan perniagaan ini, namun saya segera sedar dan mendapatkan kekuatan untuk terus bangun bagi melangkah ke fasa seterusnya.

“Antara yang saya amalkan adalah setiap hari wajib menghafal bersama anak-anak di AKE dengan surah al Rahman, al Kahfi dan Yassin. Ini bermakna selain menghafal juz Amma iaitu kumpulan surah-surah pendek, anak-anak di sini akan ditambah dengan 3 surah itu untuk dihafal. Begitulah setiap hari akan solat Dhuha bersama anakk-anak di AKE dan membaca ayat-ayat hafazan sebelum memulakan pembelajaran seperti biasa. Semua ini diterapkan bermula seawal 3 tahun anak-anak di AKE.

Anak saya juga ditempatkan di AKE semenjak bayi dan kini telah pun berusia 5 tahun, alhamdulillah saya nampak progres perubahan anak saya begitu cepat.


“Masak Cara Mudah, Masa Pun Jimat!” Simpan Sayur Dan Bahan Basah Kekal Segar, Patutlah Petua Ni Viral.

Minggu hadapan umat Islam bakal menyambut Ramadan bagi menunaikan rukun Islam yang ketiga iaitu setiap muslim diwajibkan untuk berpuasa selama satu bulan penuh di bulan yang mulia itu.

Sehubungan itu, bukan sahaja menyiapkan diri dari segi mental dan fizikal dari segi ibadah, tetapi juga menyediakan kelengkapan persediaan memasak untuk juadah bersahur dan berbuka.

Sudah tentu minggu ni, ramai akan membeli barang basah barangan basah seperti daging, ayam, ikan dan sayur-sayuran. Namun untuk kekal segar tentu ada petuanya yang kena tahu.

Balik beli groceries, rehat kejap, pastu bukak lagu duduk dapur sorang2 cuci ayam, cuci ikan, packing sayur sayur. My kind of me time.

BAHAN BASAH

Ayam ana pack 2-3 ketul satu pack untuk sekali masak. Sebelum ni buat 4 ketul tapi kalini size ayam besar. Makan jimat jimat sikit pasni. So kecikkan size. Ana dengan suami je makan laukz Anak2 biasa makan isi2 ayam buat sup,pasta or telur. Sekali beli 3 ekor dapat 13 packs.

SAYUR-SAYURAN DAN BAHAN KERING

• Sayur berdaun xbasuh terus potong2. Lapik tisu dapur dalam ziplock bag, masuk sayur2.

• Cili2 basuh, buang tangkai, lapik tisu dapur, letak cili & bawang putih.

• Halia Lengkuas Cekur Carrot simpan dalam bekas/balang isi air.

• daun2 herbs: D.limau, d.kari, d.sup, d.ketumbar, d.kunyit semua dlm ziplock/bekas simpan dlm freezer

• Labu tu ana simpan terus dalam ziplock dah seminggu masih tak berubah rupa.

• sayur2 belakang labu tu semua dh seminggu tp masih elok cantik.

• Kobis potong size kecik sikit untuk sekali masak pastu wrap pakai plastik wrap. Ana tak buat sbb plastik wrap habis pulekkk.

• Tomato simpan tempat terbuka lapik tisu dapur.

• Timun jepun ana try simpan dlm ziplock sekali sayur2 tu minggu lepas. Masih cantik sampai now.

Bawang-bawang dan kentang dalam bakul ajaaa. Biar suhu bilik and kering.

LABEL SENANG NAK CARI BAHAN MASAKAN

1. Because to some woman this is their self enjoyment to write & label their stocks.

2. Easier for me & husband to pick from the fridge. Sbb bila dah masuk dlm drawer fridge semua nampak sama

3. Jimat masa xperlu belek what you gonna cook that day. Plan menu, pick, and cook.

Mudah je kan. Peti ais pun kemas dan bersih. Malah dapat jimatkan perbelanjaan barang dapur apabila memasak.

Sumber: Twitter @anasulianna


“Dah Buat Macam-Macam Tetap Nangis Tak Henti”, Aida Jebat Nekad 2 Pagi Check Out Hotel, Kongsi Kisah Sebagai Panduan Orang Ramai

‘Ana Nayla menangis sehingga mata bengkak dan tidak mahu minum susu, ibu pula nampak kelibat hitam merangkak’.

Itu pengalaman selebriti popular Ayda Jebat ‘bermalam’ di sebuah hotel di ibu negara atas urusan kerja baru-baru ini.

Situasi mendebarkan itu menyebabkan dia dan suami, Nabil Mahir serta kedua-dua ibu bapanya terpaksa mendaftar keluar hotel pukul 2.40 pagi kelmarin.

“Saya dan Nabil mendaftar masuk di sebuah hotel di Kuala Lumpur atas tujuan kerja. Saya ambil dua bilik besar yang menghubungkan antara dua bilik.

“Satu bilik untuk saya dan satu untuk mama dan baba. Masuk sahaja bilik hotel Ana Nayla terus menangis dan jika awak dengar sendiri pun boleh tahu dia dalam ketakutan.

“Macam-macam dilakukan termasuk melaungkan Azan tetapi dia masih menangis tanpa henti sampai tersedu-sedu. Saya dan Nabil pun rasa ingin menangis,” luah Ayda di Insta Storynya.

Menurut penyanyi lagu Pencuri Hati itu, keadaan anaknya yang tidak mahu minum susu dan hanya menangis membuatkan dirinya tidak tenang saat menjalani latihan tarian di satu lokasi berdekatan hotel berkenaan.

“Setelah selesai sesi latihan kira-kira pukul 12.30 tengah malam, ibu memaklumkan dia terlihat kelibat satu lembaga merangkak daripada bilik saya ke biliknya.

“Ketika itu, anak saya sudah tidur sebab kepenatan menangis. Mama tarik saya dan Nabil pergi ke tepi dan beritahu kami bilik hotel ini tidak ‘elok’.

“Mama terlihat sesuatu merangkak laju dari bilik saya menerusi pintu sambungan itu dan terus pergi ke bilir air,” katanya.

Enggan mengambil risiko soal keselamatan puteri kesayangan mereka, Ayda membuat keputusan untuk pulang ke rumah kira-kira pukul 2.40 pagi.

“Di kaunter hotel, seorang kakitangan beritahu tingkat yang menempatkan bilik kami baru sahaja dibuka setelah sekian lama ditutup,” ujarnya.

Ayda berkata, dia tidak sempat mengambil sebarang gambar atau video dan tujuannya berkongsi mengenai perkara itu sebagai panduan pada ibu bapa lain.


“Doa Isteri.” Coretan Isteri Penjaga Gol Harimau Malaya, Syihan Raih Perhatian. Deep!

Sejak Malaysia layak ke Piala Asia, sejak penantian 42 tahun, nama penjaga gol, Syihan Hazmi menjadi sebutan semula selepas aksinya bersama pasukan kesebelasan mengalahkan Bangladesh dalam aksi akhir Kumpulan E pada Selasa.

Persembahan cemerlang beliau turut mengangkat kerjayanya semula dan meletakkan dirinya sebaris dengan nama pemain kegilaan wanita sekarang.

Malah ramai wanita memuji wajah tampan beliau yang dikatakan persis aktor Thailand. Ada juga meluahkan rasa kecewa apabila mengetahui pemain bola sepak Negeri Sembilan itu sudah berumah tangga dan memiliki cahaya mata.

Namun di sebalik kejayaan lelaki, ada wanita di belakangnya. Aura isterinya yang sentiasa memberi kata-kata semangat menjadi dorongan buat penjaga gol itu.

Begitulah yang diluahkan isteri kepada penjaga gol, Syihan Hazmi, iaitu Nabila Syakirin menerusi Instagram miliknya.

“Syukur kehadrat illahi untuk nikmatmu yang tak terjangka #matamasukhabuk. Ini adalah hikmah and ganjaran penantian selama 5tahun berjuang untuk ketahap ini. Terima kasih sayang berjuang untuk kita & negara . You make me proud sayang.”

Pelbagai ujian yang u hadap and kita sama2 berjuang untuk terus kuat even pelbagai ujian yang kita tempuh..
Hanya Allah yang tau jalan hidup kami, harini just nak share and simpan sebagai kenangan..
Satu memori and kenangan yang termanis setelah pelbagai asam masin garam telan sama2 ngan husb..
Kami pernah bergaduh sebab kurang masa, tak kesefahaman, and sbb mulut manusia.. Allahu
Sampai biey terpaksa hold mybisnes untuk 100% focus (masa) buat suami berjuang untuk kerjayanya..
But Alhamdulillah Allah maha adil..
Allah beri nikmat saat kami redha & bersyukur bila diuji..
.
Kun fayakun, biey selalu pegang bila Allah berkehendak “jadi maka jadilah” nothing impossible and tak dapat fikir macmmna ia berlaku..
Terima kasih yang ada bersama kami dari bawah.. banyak kami kenal erti dunia & ujian sepanjang 5 tahun even kami masih muda
.

Setiap terjadi mesti ada hikmah..
Terima kasih untuk parent, family, managmnt, team, coach2 @coach_megatamir beri kepercayaan untuk syihan smpai dia jumpa diri dia balik (syihan is back) and penyokong nogori slalu bagi smangat untuk dia sampai ketahap ini
.
Semoga doa yang baik2 berbalik kepada korang sama..
Semoga kita sama2 dimurahkan rezeki seperti air zam-zam mengalir & diberi kebhgiaan and kejayaan tak disangka2
Stop comparing, stop blame, stop judge others, stop negative thinking.. Just be positive, be yourself usaha and cubalah bangkit bangun sendiri, serahkan doa and bersangka baik pada yang Esa insyaAllah yang datang pon perkara baik-baik..
.
Jangan kejar untuk jadi seorang berjaya, kejarlah untuk jadi seorang yang bernilai
Congrats again malaysia 🇲🇾Selepas penantian 42tahun 🙌🏻 Semoga kejayaan milik kita

Para netizen memuji  dan mendoakan pasangan ini supaya kekal bahagia. Malah ada yang mengatakan kejayaan seorang lelaki adalah isteri yang sentiasa menyokong suami.

Sumber:


Terlalu Nak Sempurna, Ramai Suami Isteri Lupa Nak Buat 6 Perkara Ini. Deep!

Nak buat rumahtangga bahagia bukannya mudah. Jika salah cakap atau bersikap tidak sepatutnya akan buat pasangan memendam rasa hingga mengakibatkan hubungan menjadi hambar.

Malah hingga nak terlalu sempurna hingga lupa untuk bertolak ansur dan sanggup membohongi pasangan tanpa fikir akan ada kesannya kelak dalam rumahtangga.

Sebagaimana perkongsian saudara Mohd Fhais menerusi coretannya mengenai sikap segelintir suami isteri. Menurutnya demi bahagia, sikap itu harus ‘dibuang’ agar hubungan kekal harmoni.

Buang 6 Sikap Ini.

Suami isteri kena buang 6 perkara ini agar rumahtangga kekal bahagia. Ya, ambil peduli hal ini, walaupun nampak biasa aje! Tetapi jika dibiarkan berlarutan jadi ‘barah dalam hubungan anda dan pasangan.

1 – Rasa Ego
Akibat dari ego kepala kita susah mahu menunduk ke bawah, apa sahaja yang cuba di sampaikan oleh pasangan kita tolak bulat bulat. Hanya pandangan yang keluar dari mulut kita sahaja yang betul. Sehingga pasangan kita rasa cintanya di khianati dan terpaksa setia walaupun tiada rasa sayang lagi.

Hati yang di khianati makin lama akan makin menipis, mudah koyak bila terlalu nipis. Hati-hatilah tuan-tuan. Tak jatuh ego seorang lelaki kalau tunduk sujud bersama-sama isteri.

2 – Rasa Curiga
Bila dah terlalu sayang dan terlalu bergantung harap perasaan curiga mudah datang tanpa di undang. Tak salah ada rasa curiga, yang jadi salah bila kita biar emosi menguasai akal kita sehingga buat tindakan yang boleh buat kita menyesal. Kuatkan kepercayaan suami isteri barulah kita tak mudah pedih mata bila terkena makcik bawang.

Dalam rumahtangga kena jaga perasaan pasangan dengan menjaga pergaulan kita supaya tak timbul rasa curiga. Laki dan perempuan kena ada batas dan had pergaulan, tak kira bujang atau tidak.

3 – Penipuan
Sentiasa lah bercakap benar dengan pasangan, tak kira isu sekecil mana pun jangan ada rahsia dan penipuan antara suami isteri. Kerana penipuan ini boleh menjadi benih kepada hati yang tidak setia dan mudah di godam oleh orang ketiga.

Sepahit mana pun kebenaran itu jangan rahsia dan bohong, kerana percayalah bahawa ‘pahit kebenaran’ itu lebih manis daripada ‘manis penipuan’.

4 – Penting diri ( Selfish )

Lepas berkahwin tiada lagi istilah kau aku, yang ada hanya kita. Rumah kita, keluarga kita, hidup kita, anak kita, semua untuk kita. Rumahtangga tak dapat di bina jika akad nikah sorang-sorang, rumahtangga juga tak dapat sampai ke syurga jika seorang sahaja yang berusaha.

Penting diri tak akan jadikan hidup kita mudah bahkan ia menyusahkan. Suami isteri kena banyak berkongsi, masalah, rezeki, kebaikan, kegembiraan dan kesedihan cuba kongsi dengan pasangan barulah masing-masing tidak mudah rasa kecil hati.

5 – Degil, tidak mahu bertolak ansur
Dalam rumahtangga tiada istilah aku betul kau salah, rumahtangga sepatutnya jadi tempat untuk berlumba-lumba buat kebaikan. Sentiasa bertolak ansur walaupun kadang kala ia tak kena dengan prinsip dan selera kita tapi asalkan ia boleh beri kegembiraan pada pasangan tak salah kita mengalah.

Degil dan tak mahu bertolak ansur tak bawa kita ke mana pun, mulanya kita rasa puas sebab pendirian kita sentiasa menang tapi tanpa kita sedar pasangan berdendam dan menanti untuk hukum kita bila kita buat salah.

6 – Malas
Jangan mengambil kesempatan atas kebaikan pasangan dan kita juga tak boleh beri peluang untuk pasangan mengambil kesempatan ke atas diri kita. Sama-sama berusaha mencari rezeki dengan cara masing-masing kerana dengan berusaha sahaja baru turun rezeki. Tidak untuk mereka yang malas.

Pada mulanya boleh lah rasa kasihan tapi lama kelamaan lihat pasangan malas dan tak berubah boleh datang rasa benci dan meluat. Menjadi punca keluarga bercerai berai dan lebih teruk lagi anak jadi mangsa.

Ramai yang terlepas pandang perkara ni sebab terlalu fokus untuk menjadi ‘Perfect’ sehingga terlupa kecacatan yang perlu di buang.

Tiada manusia yang sempurna, tapi tak sekali pun jadikan ketidaksempurnaan diri sebagai alasan.

Sumber: Mohd Fhais


Opah Tunjuk Skil Menang ‘Game’ Kalahkan Cucu Cicit, Warganet Tumpang Terhibur Lihat Gelagat Opah!

Program Hari Keluarga memang seronok jika diadakan, macam-macam aktiviti kita boleh buat bagi memeriahkan suasana. Bukan untuk kanak-kanak sahaja malah seluruh keluarga akan terlibat dan jangan tak percaya, opah pun boleh kalahkan cucu cicit dalam pertandingan yang dianjurkan.

Contohnya macam video yang dikongsikan di aplikasi TikTok oleh @sayazafirah97, berkongsi momen indah dan ceria saat mengadakan perjumpaan hari keluarganya baru-baru ini selepas sekian lama tidak boleh berkumpul akibat pendemik Covid-19.

Balingan Opah Ha Tepat Menangi Hadiah Utama

Opahnya berusia 83 tahun berjaya menewaskan anak,cucu dan cicitnya dalam pertandingan ‘baling nasib’ dan ternyata  bukan sahaja ahli keluarga gembira malah seluruh wargamaya yang menonton video tersebut turut terhibur dengan aksi yang ditunjukkan oleh opah tersebut.

Apa yang lebih mengujakan dalam pertandingan ini opah yang dikenali sebagai Opah Ha berjaya membolot hadiah paling utama iaitu berupa hamper dengan hanya sekali balingan.

“Opah selalu main guli ke kecil-kecil dulu” komen salah seorang warganet dan tidak kurang juga ada yang menyakat dengan menulis di ruangan komen, “Opah dapat bakul hamper, isi dalam semua kasi kat cucu”

Memetik perkongsian daripada cucunya iaitu Wan Norzafirah Jamaludin, 24 di mStar, menurutnya aktiviti dan pertandingan tersebut diadakan bagi mengeratkan hubungan kekeluargaan yang terpaksa berjauhan sebelum ini akibat pendemik Covid-19.

Mesra dipanggil Fira, peniaga dalam talian ini berkata, majlis hari keluarga seperti ini sebenarnya sering diadakan di rumah opah di Kampung Bekut, Sungai Siput, Perak, namun kali ini mereka memilih untuk meraikannya di Chalet Impian Teluk Batik.

“Event ini adalah sambutan hari keluarga adik beradik belah mak, sejak Covid ni susah nak berjumpa jadi bila dapat berkumpul itulah masa nak eratkan hubungan kekeluargaan.

“Jadi kami buat beberapa aktiviti, macam ‘game’ yang opah menang hamper tu kami namakan sebagai ‘baling nasib’ sebab bila baling tin tu kira nasib la dapat apa,” ujarnya.

Menurut Fira lagi, selain ‘baling nasib’, opahnya juga sporting menyertai pelbagai aktiviti lain seperti ‘balingan kasih sayang’ iaitu belon isi air, acara kepit belon, mandi tepung dan pertandingan tiub belon.

“Opah cuba juga nak tiub belon tapi belon tak kembung-kembung, dia cakap ‘gigi takde’ kesudahannya cucu dia dapat belon tu,” ceritanya lagi.

Satu Keluarga Bawa Satu Menu

Difahamkan juga sambutan keluarga kali ini telah disertai sekitar 40 ahli keluarganya.

“Kami gerak dari kampung secara konvoi, sampai je makan tengah hari dulu sebelum check in.

“Makanan pula kami buat pot luck, satu keluarga masak satu menu. Jadi kami ada 9 keluarga semua anak-anak opah, jadi adalah sembilan menu,”jelasnya yang turut memaklumkan olahnya mempunyai 28 cucu dan sembilan cicit.

Manakala untuk juadah makan malam, difahamkan keluarga ini ada buat BBQ. Tidak hanya itu, acara malam harinya turut dimeriahkan lagi dengan mengadakan pertandingan rebut kerusi kategori lelaki dan perempuan, penyampaian hadiah adik beradik, cabutan bertuah dan pemberian cenderahati kepada opah.


Terlalu Sibuk Urus Keluarga Hingga Jatuh Sakit, Abaikan Masa ‘Me Time’, Akhirnya Diri Terkorban.

Hidup ini penuh dengan cabaran. Bagi yang berumahtangga sudah pasti banyak cabarannya. Ia termasuk  sibuk menguruskan ahli keluarga demi memastikan rumah tangga bahagia. Namun sesibuk mana pun kita dengan urusan harian  jangan lupa ‘Me Time’ untuk diri sendiri. Jika diabaikan tentu merana diri.

Lebih menyedihkan hingga meragut nyawanya. Namun mengejutkan, suami arwah rupanya boleh menyediakan pembantu untuk menguruskan keluarga.

Ikuti perkongsian ini, moga jadi teladan.

Hal ini serius tapi saya nak sampaikan sehabis ringkas untuk bacaan semua kawan-kawan Facebook saya.

Pagi tadi adalah sahabat saya share satu perkongsian ni kat group Whatsapp kami.
Gigihlah saya baca dari awal sehingga akhir.

Dan akhirnya saya setuju dengan si penulis.

Kisah dia pasal seorang isteri yang terlalu sibuk menguruskan hal ehwal keluarga sehinggalah dia jatuh sakit dan kemudiannya menemui ajal.

Setelah dua bulan pemergian wanita tersebut, penulis ni sahabat si isteri pun bertanya khabarlah dengan sang suami tu.

So dia expect si suami ini masih berdukacita dan asyiklah terkenangkan budi baik si isteri dan susahnya hidup dia tanpa isteri di sisi.

Ya lah semasa hayat sahabatnya tu, tak habis-habislah dia memikirkan tentang hal rumah tangga, pelajaran anak-anaklah, menjaga mentua yang sudah tua dan kurang sihatlah, melayan saudara maralah.
Pokok pangkalnya semua dialah.

Seringlah dia mengadu dan merasakan yang keluarga dia sangat memerlukan dia.
Tapi sayang dia tidak pernah dapat sebarang pernyataan terima kasih atau penghargaan atas apa yang dia buat selama ini untuk keluarga.

Haaa jangan cakap pasal ikhlas ya.
Come on kita manusia sesekali perlu jugak sentuhan dan kata-kata yang indah sebagai pembakar semangat untuk terus hidup.

Plot twist.

Rupa-rupanya suami sahabatnya itu sedang menikmati hidup dia.
Dia dah upah maid untuk uruskan rumah tangga dan anak-anak dia.
Dan sempat jugak hire seorang caretaker untuk jaga parents dia yang dah tua.

Jadi apa makna kesetiaan yang tak berbelah bahagi daripada isteri dia dulu?
Pandai pulak dia cari jalan keluar untuk membantu diri sendiri.

Dan apa je yang sahabat dia yang dah mati tu ketinggalan?

Ketinggalan untuk berjumpa kawan-kawan lama kerana menguruskan mentua yang tua dan sakit.

Ketinggalan untuk bertemu dengan siblings se ndiri di majlis keluarga kerana perlu menunggu orang datang repair kerosakan rumah.

Ketinggalan untuk bersendiri dan buat apa yang dia suka kerana perlu membantu anak-anaknya belajar untuk exam.

Ketinggalan untuk membelai diri sendiri kerana perlu memasak macam-macam di dapur untuk kepuasan tekak orang lain.

Jadi kesimpulannya.

Tak ada maknanya di dunia ini yang kita ini diperlukan sangat-sangat oleh orang lain.
Jika dirindui sekalipun, sifatnya sementara sahaja.
Yang hidup pasti akan cari jalan bagaimana hendak meneruskan hidup.

Jadi pastikan diri kita ini yang pertama untuk difahami dan disayangi.
Jangan ajar orang lain yang perasaan kita harus ada di tempat kedua.

Saya tak cakap yang kita orang perempuan kena abaikan semua tanggung jawab.

Cuma, sesekali dalam hidup kita kena tarik hand brake dan berhenti sebentar untuk melayan diri sendiri.

Find your own me time.

Buat apa yang kita suka dan ingat stop ambil pusing dengan kata-kata manusia sekeliling kalau kita nak hidup tenang.

Selagi apa yang kita buat tidak melanggar hukum agama dan nampak canggung di sisi dunia, kita buat je.

Okey kawan-kawan?

Live your life to the fullest!

Sumber:


Modal RM 10 Je Kita Dah Boleh Semai Sayur Tepi Rumah. Tak Perlukan Pasu Pun, Tu Yang Untungnya!

Buat ibu yang baru mula nak mencuba menyemai tanaman, ini ada cara yang cukup mudah, praktikal dan menjimatkan untuk dicuba. Umumnya apa yang kita tahu, kalau hendak menyemai benih mesti perlu ada pasu untuk ditempatkan di kawasan teduh sebelum dialihkan ke tanah atau ke dalam pasu bersaiz besar.

Jadi apa kata, sebagai langkah pertama untuk bercucuk tanam di laman rumah, ada baiknya mencuba cara yang dikongsikan oleh saudara Matt Fauzi ini.

“Teknik mudah dan jimat nak mula tanam sayur2. Beli tanah dalam beg besar (rm10) dah boleh tanam sayur sebatas tak perlu beli pasu atau perlukan kawasan luas. potong bahagian atas bentuk kotak, lipat bahagian atas sebagai penutup. setengah jam dah siap semua.  Jimat masa dan tenaga utk org muda2 berkebun”–Matt Fauzi

CARA-CARANYA:

1.Bawah plastic cucuk dengan pensil dalam 30 lubang supaya akar serabut dapat turun ke bawah dan tahan lebih lama jika kurang disiram.

2. Pastikan bila potong petak pembukaan atas, ada lebih dalam 2-3 inch dari tepi supaya tanah tak keluar kalau hujan.

Ekstra info :

Dulu sye buat tebung lubang bulat2 dalam 9 lubang satu beg, tapi rasa tak perlu kot, rugi kawasan, boleh tanam pokok rapat2.

Plastic akan mereput dalam 1 tahun, lepas tu guna balik tanah tu, dia akan lebih byk organic matters.


“Nyawa Waktu Sekarang Mudah Direntap. Buatlah Banyak Kenangan…”-Naim Daniel Ingatkan Hargai Masa

Masa itu sangat berharga hingga ada pepatah Melayu menyebut masa itu emas. Lantaran itu hanya dengan adanya masa kita berada disamping insan tersayang, itulah sebenarnya masa yang akan memberi dan mencipta memori berharga yang boleh dikenang sampai bila-bila.

Penyanyi dan pelakon Naim Daniel turut terpanggil menyalurkan harapannya agar semua pihak dapat menghargai setiap waktu bersama insan tersayang agar memori yang tercipta akan menjadi kenang-kenangan sampai bila-bila selagi nyawa dikandung badan.

Menurut Naim, ketika pandemik Covid-19 ini macam-macam perkara luar jangka boleh berlaku dalam sekelip mata termasuk dalam hal berkaitan hidup dan mati seseorang.

Tulisnya di hantaran twitter, “Kalian, buatlah banyak kenangan. Tangkap gambar orang yang kalian sayang, berbual dengan mereka tak kisahlah sekejap ataupun benda remeh sekali pun.

“Bagi tahu mereka yang kalian sayangkan mereka.

“Nyawa pada waktu sekarang mudah direntap tanpa amaran. Buatlah banyak kenangan.”

Selain itu menerusi hantaran berasingan di Instagram, penyanyi lagu Sumpah ini turut menzahirkan rasa sedih dan kehilangan di atas pemergian penyanyi Siti Sarah akibat Covid-19.

Turut berkongsi makluman bahawa sebenarnya lagu yang diingin oleh arwah Siti Sarah telah pun siap dicipta olehnya terlebih dahulu namun akan terus disimpan terlebih dahulu pada masa ini.

Kak, rehat ya?

Kak, kakak memang seorang kakak, sahabat, ibu, isteri yang baik. Semua orang senang dengan kakak.

Lagu yang adik buat untuk kakak tu, adik simpan ya. Suka bila dengar kakak nyanyi lagu tu, sampai setiap rasa. Dari arwah Lok U mainkan piano, kakak nyanyi, sekarang, Allah bawa kakak balik.

Kak, rehat ya?

Mohon semua hadiahkan Al – Fatihah buat Allayarhamah @sitisarahraissuddin .

Nak tahu, KELUARGA ada hadiah wang tunai RM500 nak beri kepada anak-anak anda! Caranya mudah sahaja, anda perlu kongsikan perasaan rasa bangga menjadi anak Malaysia.


Lalat Dalam Makanan, Pelanggan Terkejut Dapat Layanan Pekerja Yang Jujur, Bikin Warganet Kagum!

Apabila singgah di kedai makan tentunya kita akan memilih kedai yang mempunyai persekitaran yang bersih dan selesa untuk ahli keluarga makan dalam keadaan selesa.

Namun dalam kita memilih itu, siapa sangka ada juga situasi yang membuatkan kita hilang selera.

Antaranya apabila mendapati makanan dihinggapi lalat. Sudah tentu boleh buat hilang selera!

Namun tindakan jujur pekerja di kedai  makanan berkenaan telah meraih perhatian warganet.

Seterusnya ikuti perkongsian ini. Moga jadi iktibar untuk kita semua.

Nampak makanan di atas meja itu?
Itu nasi goreng USA saya yang ada seekor lalat di dalam nya.

Ceritanya begini.

“Eh, makanan sudah sampai. Alihkan telefon dan beg!” kata saya kepada anak dan isteri. Perut lapar kerana baru pulang dari Cameron Highlands.

Nasi goreng ayam dan paprik diberikan kepada anak dan isteri oleh pekerja.

Tiba giliran saya, saya hulurkan tangan mahu membantu pekerja tersebut.

“Kejap, tengok ni.” jari telunjuk nya menghala ke pinggan nasi goreng USA saya.

“Eh, ada lalat.”

Sekejap ya. Dia membawa pinggan itu menuju ke dapur.

Dalam hati terdetik firasat nakal.

“Ini nanti dia buang sahaja lalat tu. Selepas itu diberi saya makan.” jahatnya pemikiran saya. Haishh..

Tapi saya silap.

Pinggan itu sengaja ditinggalkan di atas meja yang kami boleh nampak. Pekerja itu kemudiannya ke dapur dan menjerit, “Minta satu lagi nasi goreng USA!”

People’s Skill menjaga pelanggan.
Dia bukan meletakkan pinggan yang ada lalat tetapi KEPERCAYAAN dan saya nampak itu.

Setelah nasi goreng USA saya dihantar ke meja, baru pinggan tadi diangkat dan dibawa ke dapur.

Hebat layanan nya.

Kami pasti datang lagi!


Anak Akan Lebih Patuh Pada Kata-Kata Ayah. Ingat Tu & Sila Guna Sebaiknya Untuk Menegur Anak!

Suami isteri tentunya mempunyai cara dan pendekatan yang berbeza di dalam mendidik hatta menegur setiap kesalahan yang dilakukan oleh anak-anak. Umumnya ibu dilihat sebagai guru yang penuh dengan kasih sayang dan suami pula karektornya lebih tegas seperti seorang guru disiplin.

Walau wujud perbezaan cara dan tindakan, suami mahu pun isteri perlu sama-sama menjalankan tugas untuk membimbing anak-anak. Namun jika ada yang beranggapan tugas mendidik dan memberi teguran sesuai diserahkan bulat-bulat pada isteri, ia sesuatu yang sangat merugikan!

Menurut Parenting Influencer Encik Mohd Fhais Salim, bahawa peranan seorang ayah adalah untuk menegur anak-anak bila anak ada buat silap. Ini kerana ada beberapa perkara yang cukup istimewa ada pada seorang ayah dan jika tidak digunakan amatlah rugi.

Nak tahu lanjut, ini perkongsiannya.

Ruginya kalau kita tak tegur anak anak kita

Peranan seorang ayah adalah untuk menegur anak anak bila dia buat silap.

1 – Sesungguhnya anak lebih mudah dengar kata-kata ayah berbanding ibu. Ibu bebel setiap hari pun, anak tak dengar tapi ayah kata sepatah je terus menusuk ke jiwanya.
2 – Sesungguhnya anak lebih takut dan gerun bila ayah marah. Ibu kalau marah, anak boleh gelak ketawa lagi tapi kalau ayah yang marah semua kecut perut.
3 – Sesungguhnya anak lebih ternanti nanti pujian dan teguran dari ayahnya berbanding ibu. Pujian dari ayah memberi rasa Gratification ( kepuasan ) dan teguran ayah memberi rasa Self-Reflection ( muhasabah diri )
4 – Sesungguhnya anak lebih cepat mengikut gaya ayah berbanding gaya ibu. Ini fitrah kanak-kanak, apa yang ayah buat anak cepat ikut. Maka jadilah contoh teladan yang terbaik buat anak anakmu.
5 – Sesungguhnya dalam hati setiap anak ayah adalah hero sejati mereka, hanya ayah yang boleh berikan anak rasa selamat, rasa secure dan rasa diri dia berharga (self-esteem)
6 – Sesungguhnya anak lebih risau kalau ayah nampak kesilapan dia berbanding ibu. Ini kerana di mata anak, dia mahu kelihatan sempurna di depan ayahnya.
7 – Sesungguhnya di kala anak bertemu dengan kawan-kawannya, mereka selalu cerita dan membanding-banding kehebatan ayah masing masing. Kerana ayah adalah simbol kebanggaan setiap anak.

Ruginya kalau kita alpa soal mendidik dan melentur anak pada pasangan semata-mata, sedangkan ini tanggungjawab kita bersama.

Positif impak adanya ayah yang rajin menegur,
– anak lebih baik tingkahlakunya ( PQ )
– anak lebih stabil emosinya ( EQ )
– anak lebih cerdik kognitif jugdement ( IQ )
– anak lebih tinggi harga dirinya ( SQ )

Kita saling melengkapi. Pasangan kita tugasnya sebagai guru kasih sayang, tugas kita pula sebagai guru tarbiah anak anak.
Jangan alpa, tegur untuk melentur!


“Setiap Tahun Buat Pemeriksaan, Nasib Baik Kesan Awal. Kalau Lama Boleh Jadi Kanser.” Terpaksa Buang Abnormal Cell, Nourul Depp Bakal Jalani Pembedahan

Pengorbanan seorang ibu. Umum mengetahui Penyanyi Nourul Depp, sebelum ini melahirkan anak perempuannya, Isabella Depp melalui pembedahan.

Kesan daripada pembedahan tersebut, Nourul Depp dikesan mempunyai ‘ abnormal cell’ dan dikatakan bakal menjalani pembedahan  di bahagian serviks pada 14 Ogos ini.

Pi buat pap smear all ldies. Tadi jumpa staff hospital pun, depa kata tak permah buat pp smear. Jangan buat gila na. .

Kena nasib tak baik, tak tau kata ada abnormal cell, simpan lama lama jadi cervical cancer atau uterus sat lagi. Jaga jaga .

Kami nasib baik gynae kami selalu pesan buat pal smear every year. Nasib baik lah dia tu the best. Memang dia suruh buang kalau ada abnormal cell .

Setengah perempuan, depa takut. Depa risau sakit. .

Lojiknya : nak sakit dua minit ka, nak sakit berbulan bulan dan bertahun tahun??? .

Sayangi nyawa. Kita ni tunggak keluarga kita dan anak anak. Kalau kita takdak sapa nak jaga anak2? Nak ka tengok husband kawin orang lain lepas kita mati?

Nourul mendirikan rumah tangga bersama usahawan Perancis, Eric Depp pada tahun 2012 dan dikurniakan tiga orang cahaya mata, Zachary Depp, Raphael Depp dan Isabella Depp.


Kunci Rumah Tangga Bahagia Bila Isteri Masak & Hidang, Apa Salahnya Suami Pula Kemas Semua- Fazley Yaakob

Di dalam sesebuah rumahtangga kena ada sifat memberi dan menerima  Suami isteri kena saling bekerjasama antara satu sama lain  Baik dalam semua hal termasuklah di dapur.

Kalau suami tak pandai masak, memadai tolong isteri kemas dapur atau cuci pinggan mangkuk.

Sebagai contoh, Datuk Fazley Yaakob berkongsi pandangannya mengenai sikap kerjasama antara suami dan isteri di rumah.

Berkongsi paparan skrin dari laman Twitter yang dimuat naik di laman Instagram miliknya, Fazley berpendapat tiada salahnya untuk suami membantu isteri mengemas selepas selesai makan.

“Actually bukan perempuan yang pandai memasak je menjadi kunci kebahagiaan rumah tangga, tetapi si suami yang rajin bantu basuh pinggan lepas isteri masak – bukan makan lepas tu tinggal je pinggan atas meja!

“Isteri dah masak, isteri dah hidang, apa salahnya suami pulak yang kemas semua?” kongsi Fazley.

Menjengah di ruangan komen, rata-rata pengikut Fazley bersetuju dengan pendapat cef selebriti itu.


“Peluk Tinggal Tulang…”-Abang Luah Sebak Lihat Keadaan Terkini Yasin!

Sekali pandang susuk tubuh penyanyi Mimpi Laila, Yasin Sulaiman ini pasti ramai yang perasan perubahan ketara berat badannya. Kali ini nampak semakin  susut apabila sempat ditemubual oleh rakan media sewaktu ditemui di Kompleks Mahkamah Petaling Jaya baru-baru ini.

Hal ini bukan sahaja membuatkan warganet tertanya-tanya mengenai tahap kesihatan penyanyi ini.  Apatah lagi bila abang kepada Yasin iaitu Zain Sulaiman turut meluahkan rasa kebimbangan berkenaan keadaan adiknya itu dengan berkongsi di akaun instagramnya.

“Rasa sedih itu memang ada. Tetapi itu lumrah hidup. Dan kita akan terus berada bersama Yasin dan berdoa insya Allah. Cuma saya amat risau tentang kesihatan dia. Saya peluk dia pagi tadi. Tinggal tulang.” -Zain Sulaiman (abang)

“Lawatan terakhir kami di penjara pun, Yasin memang seperti biasa bersemangat, redha dengan ujian tetapi kekhuatiran kita, keadaan kesihatan beliau yang nampak sedikit merunsingkan terutamanya susut berat badan yang agak ketara. Contohnya bila kita peluk dia, salam dia pun kita terasa tulang.

Apabila kita siasat, makan, makanan dia cukup, mungkin melibatkan isu tekanan, isu kesan sampingan daripada ubat-ubat beliau. Itu kerunsingan kita. Sebab itu kita sangat-sangat berikhtiar dan berusaha agar satu keputusan yang cepat dapat diberikan kepada Yasin. Sebab semakin hari kita jumpa, setiap kali kita jumpa semakin susut.

Walaupun beliau tetap orang yang sama, orang yang bersemangat itu, yang sentiasa positif itu tetapi keadaan fizikal badan beliau itu agak merunsingkan. Pihak keluarga lagilah bertambah runsing.


“Assalammualaikum Adik, Welcome Home.” Sambut Adik Balik Rumah, Ucapan Lara Buat Ramai Cair. Sweetnya!

Malam ini menerusi program Schawal Baby Boom di Astro Ria & On demand menyaksikan buat pertama kalinya Lara bakal bertemu dengan adiknya. Scha dan bayi keduanya dibenarkan pulang ke rumah.

Bukan hanya Lara yang excited, bahkan warganet juga tidak sabar untuk melihat wajah anak kedua pasangan Awal dan Scha ini.

Menerusi laman instagramnya,  Awal memuat naik sekeping gambar anak perempuan keduanya itu namun tidak menampakkan wajah.


“Raya Mana Tahun Ni?” Soalan Simple Je, Tapi Ada Hati Isteri Yang Bersedih! Wanita Ni Jelaskan, Agar En Suami Lebih Bertolak Ansur!

Meraikan hari raya bersama ibu dan ayah di kampung tentunya menjadi momen yang menyeronokkan bagi seisi keluarga. Pun begitu andai rezeki dapat bersuamikan orang jauh, mungkin untuk berhari raya di kedua-dua kampung dalam satu masa mustahil dapat dilaksanakan. Jadi penyelesaiannya ramai membuat sistem giliran untuk memuaskan hati. Syukur kedua-duanya dapat mencari kata sepakat.

Namun, bukan perkara pelik juga ada yang berlaku sebaliknya sebagaimana perkongsian kisah daripada Puan Marliya Ramli ini apabila berbual dengan seorang isteri di mana setelah 7 tahun berkahwin tidak pernah sekali pun beraya di rumah keluarganya sendiri.

HATI ISTERI

“Raya mana tahun ni?” Tanya akak berbasa basi.

“Di kampung suami…,” Jawab dia.

“Oooo… Seronok la kan? Raya di kampung, meriah!”

“Meriah tu memang meriah. Tapi kalau dah tujuh tahun kawen, tujuh kali beraya di rumah mertua, dah tak rasa seronoknya..” Jawab dia perlahan.

Dan akak diam. Tak berani lagi nak berbasa basi.

Suami yang dirahmati Allah,

Kalau akak cakap, nanti anda marahkan akak. Tapi, apalah salahnya kalau buat sistem giliran raya? Tuan berikan ihsan kepada isteri. Akak faham. Wajib bagi isteri patuh kepada suami. Wajib bagi isteri berada di sisi suami.

T.E.T.A.P.I….

Isteri mengahwini Tuan yang perkasa bukan atas sebab mahu meninggalkan keluarga. Tapi kerana atas dasar satu perkataan iaitu CINTA.

Namun, cinta adalah perasaan yang perlu dipupuk. Perlu dibaja. Disemai hingga mekar. Atau jika dibiar tandus, lama kelamaan hilang.

Akak cadangkan berilah ihsan kepada isteri. Bergilirlah pada raya pertama. Tahun ini bersama keluarga Tuan, tahun depan bersama keluarga mertua.

Bagaimana ibu bapa Tuan merindukan anak-anak pada Hari Raya, begitulah keluarga mertua. Mereka merindukan anak mereka juga.

Tidak ada ibu bapa yang mengahwini anak gadis mereka agar mereka tidak perlu berjumpa lagi. Tidak ada. Ya… akak harap Tuan berilah ihsan giliran raya. Seperti mana isteri Tuan memberikan ihsan di dalam rumahtangga.

Apa tugas suami?
Memberikan nafkah zahir batin termasuklah kebahagiaan emosi. Dan sebagai balasannya isteri memberikan taat setia kepada suami.

Ya, isteri hanya perlu berikan taat dan juga setia. Tidak wajib isteri memberikan lebih daripada itu walau seinci. Bukan akak yang cakap, tapi Allah yang perintahkan.

Namun kerana cinta, isteri Tuan memberikan ihsan dalam rumahtangga. Selain taat dan setia, isteri Tuan memberikan ihsan.

Jika Tuan terlepas pandang, izinkan akak meletak senarai ihsan seorang isteri :

1 – menyusukan anak-anak
2 – mengemas rumah
3 – memasak makanan
4 – membantu menyiapkan anak ke sekolah
5 – mengemop lantai
6 – mencuci, menyidai, melipat dan iron pakaian
7 – ada yang bantu bayarkan bil TNB
8 – ada yang belikan anak susu
9 – ada yang bantu bayar kereta
10 – ada yang buat business online untuk tambah wang keluarga

Dan lagi… dan lagi… dan lagi…

Seribu satu ihsan yang isteri beri buat suami. Walaupun semua itu bukanlah tanggungjawab isteri, namun isteri berikan ihsan atas nama cinta.

Maka…

Tuan berilah satu ihsan buat isteri iaitu giliran raya. Mulakan dengan tahun ini. Nescaya, isteri akan amat hargai.

Memang benar…

Tugas isteri adalah taat kepada suami. Namun apa gunanya taat jika HATI ISTERI tidak dimiliki. Apa gunanya memiliki jasad tetapi hati isteri mati?

Salam sayang ampun maaf dipinta.


“Anak-Anak Kena Tahu Teknologi Supaya Tidak Ketinggalan.”  Gajet Pilihan Terakhir, Mengaji Sebelum Tidur Cara Ustaz Don Didik Anak-anak!

Ya pasti ramai yang yang mendengar ungkapan ibu melahirkan tuan. Anak-anak yang terpaksa menyusahkan ibu bapa untuk menjaga cucu mereka dek kerana ketiadaan pengasuh atau mungkin ada alasan lain.

Namun isu ini tidak menjadi masalah jika ibu bapa itu sendiri yang reda dan mahu menjaga  cucu-cucunya. Cuma ia menimbulkan masalah jika ibu terpaksa dan walaupun dalam keuzuran dek kerana tidak sampai hati menolak permintaan anak.

Ustaz Don tidak terkecuali mengulas mengenai isu ini memandangkan ibu bapanya turut menjaga anak-anaknya sewaktu dia dan isteri, Dr Husna bekerja.

Hidup perlu bermasyarakat dan bermuafakat

Melihatkan kesibukan urusan kerja, jujur mengakui masa yang ada cukup terhad. Urusan menguruskan anak-anak di ambil alih seketika oleh ibu bapanya yang tinggal bersama. Namun tidak bermakna Ustaz Don dan isteri lepas tangan.

“Saya bukanlah orang yang hebat, pasti akan berlaku ralat. Jadi, dalam pembahagian masa dengan keluarga dan pengurusan kerja, kami cukup beruntung kerana ada ibu bapa yang tinggal bersama. Jadi mereka bantu melihat anak-anak sementara kami keluar bekerja. Namun sebelum itu, saya pernah minta pandangan orang yang lebih arif iaitu  Dato’ Dr Fadhilah Kamsah tentang ibu bapa yang duduk bersama kami.

“Waktu itu kami dalam satu penerbangan ke Terengganu ketika itu. Saya tanya adakah boleh ibu bapa boleh duduk dengan anak-anak macam mana kita mahu letak kayu aras tentang hal ini. Jadi Dr Fadhilah tanya siapa yang minta untuk duduk bersama , ibu bapa atau anak yang minta. Menurut Dr, kalau boleh anak-anak jangan minta untuk ibu bapa datang tinggal bersama kerana mereka sendiri mempunyai ‘life’ mereka. Apabila diberitahu yang ibu bapa yang nak jadi Dr cakap boleh kerana mereka sendiri yang duduk bersama. Jadi mereka tahu kapasiti diri mereka.

“Tempoh sampai bila mereka nak duduk bersama terpulang kepada ibu bapa sendiri kerana ia tidak akan menjadi masalah pada masa hadapan. Saya dan isteri sangat bersyukur kerana selain ibu bapa ada juga adik-beradik kami juga tinggal berdekatan. Jika ada sebarang masalah, mereka sangat membantu.

“Itulah yang saya sebut ralat tadi. Disebabkan kami di ‘cover’ oleh orang sekeliling di samping pihak KuisCell yang sangat fleksibel dalam membantu menyusun jadual saya. Kerana itu, hidup perlu bermasyarakat dan bermuafakat. Kita takkan boleh hidup sendirian.

“Teringat saya pada kata-kata Ustaz Guru Hadi Awang hidup ini ibarat seikat penyapu lidi, ada yang panjang ada yang pendek. Walaupun nampak lidi-lidi yang pendek tidak kena ketika menyapu tetapi apabila dibuang maka longgarlah ikatan penyapu tadi. Begitulah ibaratnya kita dengan orang sekeliling,”ujar Ustaz Don sambil mengakui lima hari adalah masa untuk bekerja manakala dua hari bersama keluarga.

Gajet pilihan terakhir

Tambah ustaz Don lagi, sebagai ibu bapa yang berkerjaya dia dan isteri cukup sibuk dengan urusan kerja. Justeru tambahnya, sebagai orang yang berkerjaya, pertama sekali kena mengaku yang diri sibuk.

“Jangan menafikan kerana kita tidak akan jumpa jalan penyelesaian.  Kita kena terima situasi tersebut dan cari alternatif terbaik. Jadi salah satunya adalah penggunaan gajet pada anak-anak. Saya dan isteri memang sudah mendedahkan pada anak-anak kami.

“Zaman sekarang anak-anak kena terlibat dengan gajet supaya tidak ketinggalan. Cuma sejauh mana kita kawal supaya tidak keterlaluan sehinggakan makan minum tidur dengan benda tersebut. Bahkan, penggunaan gajet pada anak-anak adalah pilihan terakhir,”ulas Ustaz Don yang mempraktikkan mereka sekeluarga mengaji bersama sebelum tidur.


Mood Rumah Moden Nampak Hasilnya Kalau Ada 10 Perkara, Ibu Take Note Ya!

Revolusi gaya rumah serba moden nyata makin digilai wanita zaman sekarang. Sebolehnya kita berusaha nak nampakkan rumah dengan gaya moden. Mungkin nampak lebih selesa dan cantik serta tak sarat barat gaya hiasannya. Sederhana.

Tapi nak sempurnakan konsep yang satu ni harus ada ilmu dan paling penting sedikit bajet untuk lengkapkan konsep yang dimahukan. Sepuluh elemen ini ibu-ibu wajib tahu ketika nak menghias.

Gaya moden dilihat lebih ringkas gaya susun aturnya dan paling penting nampak cantik serta bertahan lama. Tak lapuk dek zaman. Bagi menjadikan syurga anda bercitarasakan moden, apa elemen yang perlu ada? Begini caranya.

1. Bentuk Ringkas
Paling utama gaya moden dilihat daripada senibina bangunan dan rekaan yang bersifat ringkas. Tidak menjurus kepada mana-mana bentuk tetapi ringkas. Kalau ada bajet lebih, bolehlah ubah rumah kita yang sedia ada supaya nampak lebih ringkas.

2. Cat
Itu cerita luar rumah. Hiasan dalam rumah moden juga tidak keterlaluan. Cat adalah perkara paling utama kita nampak ketika masuk ke sesebuah rumah. Nak nampak moden, jangan cat rumah dengar warna sembarangan.

Banyak kajian mengatakan supaya elakkan warna hijau, ungu atau oren di dalam ruang tamu. Pemilihan warna asas putih dan hitam, elemen warna bumi sebagai gabungan sekunder dan warna tertier yang dramatik adalah citarasa moden.

3. Perabot Kena Ringkas
Selain cat, perabot pun memainkan peranan. Elakkan pakai sofa dan perabot lain dengan kemasan yang sarat dan berkerawang. Pilih sahaja rekaan perabot yang ringkas tanpa kemasan sarat dengan pemilihan elemen warna yang bersesuaian konsep.

4. Besi, Kaca & Cermin
Kalau nak nampak lagi moden, waktu pilih gaya hiasan suntik sedikit elemen besi, kaca atau cermin dalam rumah. Mungkin boleh pakai sofa dengan besi di bawahnya atau besi pada pencangkuk langsir dan bingkai gambar. Pasu berkaca telus pandang yang besar misalnya menampakkan gaya moden.

Cermin besar di ruang yang sempit buat serlah ilusi moden. Nak tambah moden kontemporari, campurkan sedikit elemen kayu-kayuan.

5. Tukar Pencahayaan
Pencahayaan juga kena tepat. Rumah citarasa moden selalunya jarang gunakan pencahayaan terus seperti lampu kalimantang. Tukarlah pencahayaan asas downlight digabung pencahayaan aksen warna warm light. Mood pasti berubah.

6. Hiasan Dinding
Kena berani dan tak kekok menampal pelbagai hiasan pada dinding. Tapi janganlah gantung gambar yang kurang sesuai. Berikan nafas moden ikutkreativi sendiri seperti gambar hitam putih. Nak buat sendiri corak geomatrik pun boleh.

7. Langsir Tanpa Corak
Langsir pun memainkan peranan penting. Jangan pakai langsir yang sarat dengan corak. Less is more. Gunakan warna polos dan moden sepertikelabu, putih atau warna pastel. Kalau suka warna terang, kena berani mainkan warna dinding supaya lebih seimbang.

8. Kabinet Ringkas
Kalau di dapur, kabinet citarasa moden memang selalu jadi pilihan. Warna ringkas seperti hitam dan putih menampakkan gaya ekslusif dan moden.

Nak cantik lagi, jangan pakai warna yang banyak di dapur, baik pada kabinet dan keseluruhan perkakasan seperti pinggan mangkuk dan gaya hiasan lain.

9. Teknologi
Teknologi kenalah seiring. Di dapur, kalau dah pasang kabinet, gunakanlah dapur moden dengan hud lengkap serta dapur rata berkaca yang selari. Tapi terpulanglah pada kemampuan anda.

10. Bunga Segar
Kalau suka dengan bunga, elakkan bunga jenis artificial atau jenis plastik. Bunga segar lebih menampakkan gaya alami dan moden. Tapi kalau anda bukan kategori yang rajin nak menjaga, boleh sahaja gunakan artifical tetapi belilah jenis bunga yang nampak mahal. Belanja lebih sedikit untuk nampak cantik.


Celah Mana Lagi Silapnya Sampai Rezeki Susah Nak Lekat. Rupanya Ni Sebabnya!

Walaupun sudah pelbagai usaha dan pekerjaan dilakukan dengan berkerja keras siang dan malam untuk mendapatkan rezeki, namun seakan rezeki susah juga untuk dimiliki.

Mungkin ada perkara-perkara tertentu yang tanpa sedar kita sering lakukan dan menjadi penyebab rezeki terhalang.

Untuk itu, fahami perkongsian ini berkaitan penyebab rezeki terhalang.Jom semak.

Kadang puas sikit fikir, celah mana lagi kita silap sampai rezeki kita susah nak lekat. Sembahyang jaga dah, sedekah pun dah buat, tolong kawan pun selalu.

Asyik sahaja rasa tak cukup. Rezeki tu nampak dah tapi tak sampai.

Rupanya selama ni kita selalu membazir makanan. Masak banyak makannya sikit, lebihnya buang. Beli terlebih, terbiar sampai basi. Buang juga akhirnya.

Hal yang kecil, kita pandang remeh kadang boleh jadi faktor besar dalam soal rezeki dan berkat.

Tuhan pesan dalam Quran membazir itu saudara kepada syaitan kan?

Maka, berpadalah masa ambil makanan. Punyalah banyak makan terbuang daripada kita ni.

Moga selepas ini, urusan rezeki kita dimudahkan. Amin.


Ustaz Ini Kongsikan Tip Bercinta Hingga Ketua. Elak Krisis Rumahtangga Ketika Pertengahan Umur

Memang benar, setiap yang bergelar suami isteri inginkan rumahtangga bahagia kekal sehingga ke akhir hayat. Namun kadang, ada pihak ketiga atau badai yang mendatang, maka timbulah krisis dalam rumahtangga.

Menurut Ustaz Pahrol Mohamad Juoi, ia lumrah apabila pasangan mengalami fasa andropaus bagi lelaki dan wanita pula fasa menopaus. Namun krisis rumahtangga pada fasa ini dapat diatasi apabila kembali kepada fitrah rumah tangga supaya dapat mengawal perubahan biologi dan psikologi ke arah kebaikan. Jom kita semak perkongsian ustaz ini. Jangan lupa tag kepada pasangan anda.

PETUA CINTA UNTUK ‘ORANG LAMA’

Suami isteri akan dilanda satu krisis tabii yang dinamakan oleh pakar-pakar psikologi sebagai krisis pertengahan umur. Pada waktu itu, hormon testosteron akan berkurangan dan menyebabkan sering berlakunya beberapa perubahan yang “mengejutkan”.

Kaum lelaki akan mengalami fasa andropaus yang mengakibatkan kurang daya rangsangan seks, cepat rasa letih, perubahan emosi seperti cepat marah, cepat merajuk, mudah terasa tertekan dan mood yang berubah-ubah.

Pada waktu inilah lelaki akan diserang oleh pelbagai rasa yang meresahkan. Antaranya ialah dia mula berasa tidak bahagia dengan hidup dan gaya hidupnya sendiri.

Manakala dalam hal interpersonal pula, lelaki mula berasa bosan dengan individu-individu yang berada di sekelilingnya. Dari sudut kerjaya dan hobi, tiba-tiba ada bidang lain yang menarik minatnya. Dia seolah-olah menjadi remaja buat kali kedua walaupun dalam keadaan tenaga dan upaya yang semakin menyusut.

Lelaki andropaus juga dilanda penyesalan tentang pilihan-pilihan yang telah dibuatnya dalam hidup. Mengapa aku memilih yang ini, tidak yang itu? Sampai satu tahap, dia berasa marah dengan isterinya dan rasa terikat dengannya.

Malah, lebih menggerunkan apabila mula timbul keinginan untuk menjalin hubungan baru. Jangan terkejut jika pada usia ini lelaki yang selama ini “pijak semut pun tak mati” akan berlaku curang!

Bagi kaum wanita pula mereka akan mengalami fasa menopaus. Tahap ini juga melibatkan perubahan fizikal, tingkah laku, emosi dan kejiwaan.

Perubahan ini boleh menghala kepada kebaikan mahupun sebaliknya. Wanita yang mengalami fasa ini akan terdorong untuk lebih berdikari dan mandiri.

Fokusnya lebih kepada ke“aku”annya. Dia ingin memiliki kemampuan kewangan sendiri, hobi dan objektif sendiri dan pelbagai lagi yang “sendiri”. Pada waktu itu, ada wanita yang mengejar kembali atau “qada” semula apa yang tidak dapat dicapainya semasa muda.

Walau apa pun krisis yang melanda diri suami dan isteri, Islam punya cara untuk menangani krisis pertengahan umur. Islam ialah agama fitrah yang mampu menghadapi perubahan dalam fitrah kehidupan berumah tangga.

Selagi berpegang kepada akidah, syariat dan akhlak Islamiah, lelaki andropaus dan wanita menopaus akan dapat mengawal perubahan biologi mahupun psikologi ke arah kebaikan.

Hakikatnya, siapa kita sewaktu tua dicorakkan oleh masa muda kita. Jika cinta kita dibina atas tujuan beribadah, maka tujuan itu mampu mempertahankan kita daripada landaan godaan, cabaran dan masalah yang datang bersama krisis pertengahan umur.

Jika pangkal jalan kita benar, betul dan kukuh maka mudahlah kita kembali ke pangkal jalan itu…maka kembalilah ke pangkal itu.

(InsyaAllah, akan ditulis nanti tips-tips untuk kembali ke pangkal perkahwinan)


Latih Fokus Anak Untuk Rangsang Kepintaran Anak. Ibu Ayah Ambil Peduli Tip Ini

Jika orang dewasa mempunyai pekerjaan dan peranan masing-masing di dalam masyarakat, kanak-kanak juga mempunyai pekerjaan mereka tersendiri. Bermain dan meneroka persekitaran mereka adalah peranan dan pekerjaan utama kanak-kanak. Dengan bermain, kanak-kanak membina pelbagai kemahiran utama seperti kemahiran kognitif, motor halus dan kasar, kemahiran interaksi dan sosial dan lain-lain lagi.

Seperti juga orang dewasa yang memerlukan fokus semasa bekerja, kanak-kanak juga memerlukan fokus semasa bermain untuk mendapatkan kemahiran-kemahiran tersebut. Sering kali saya terima aduan daripada ibu bapa berkenaan anak-anak mereka yang terlalu aktif, tidak bertahan lama dalam satu-satu permainan dan mempunyai kecenderungan untuk bertukar-tukar aktiviti dalam masa yang singkat. Kerenah-kerenah anak seperti ini adalah antara tanda-tanda mereka kurang fokus dan berkemungkinan juga boleh membantutkan sesetengah aspek perkembangan mereka.

Latih fokus anak anda

Ramai ibu bapa kurang sedar bahawa fokus anak adalah perkara yang boleh dilatih. Bagi ibu bapa yang menghantar anak ke sesi terapi atau sudah menghantar mereka ke sekolah, jangan hanya mengharapkan aktiviti-aktiviti di sesi terapi atau di sekolah untuk melatih fokus mereka. Luangkan sedikit masa berkualiti bersama mereka untuk melakukan aktiviti yang boleh melatih fokus si manja anda.

Pentingnya fokus ini juga terdapat dalam ibadah. Contohnya ibadah solat memerlukan kita khusyuk (fokus) dalam perlaksaannya. Maka anak-anak perlu dilatih dari kecil untuk fokus dalam setiap aktiviti yang mereka lakukan.

Tips melatih fokus anak

1. Pilih aktiviti

Semasa sesi terapi, saya suka menggunakan aktiviti yang melibatkan ‘cause and effect’ bersama pelajar. Aktiviti ‘cause and effect’ dapat menarik minat anak kerana si manja akan tertarik melihat kesan atau akibat yang terjadi apabila dia melakukan sesuatu aktiviti atau permainan. Salah satu contoh aktiviti ‘cause and effect’ yang mudah untuk anak yang berumur 3 tahun ke bawah adalah mengisi duit syiling ke dalam tabung.

Apabila anak memasukkan duit syiling ke dalam tabung, duit itu akan hilang dari tangannya dan si manja akan tertarik apabila mendengar duit itu berdenting jatuh ke dalam tabung. Permainan menyusun dan menjatuhkan blok ‘dominoes’ atau membina bangunan tinggi menggunakan blok lego kemudian meruntuhkannya juga adalah antara permainan ‘cause and effect’ yang dapat menarik minat anak.

Kanak-kanak akan juga lebih fokus kepada permainan yang mereka minati. Jadi, adalah lebih baik sekiranya ibu bapa memilih aktiviti berdasarkan minat anak. Seperti contoh, untuk anak yang suka bermain kereta permainan, daripada bermain kereta permainan yang sudah siap dipasang, ibu bapa boleh melatih fokus anak dengan membelikan anak kereta permainan yang perlu dipasang terlebih dahulu.

Permainan seperti ini sangat membantu kemahiran motor halus anak dan melatih kesabaran anak. Walau bagaimanapun, sekiranya aktiviti tersebut adalah di luar kemampuan anak, ibu bapa boleh membantu mereka supaya anak tidak mudah mengalami frustration atau kecewa dan kemudiannya berputus asa dan mudah beralih ke aktiviti lain.

2. Mudahkan aktiviti

Kanak-kanak juga akan mengalami frustrationsekiranya gagal melakukan sesuatu aktiviti. Jadi, tugas ibu bapa dan orang dewasa sebagai pembantu atau ‘guidance’ supaya mereka lebih termotivasi dan lebih seronok melakukan aktiviti tersebut. Tetapi perlu diingat, tugas ibu bapa hanyalah sebagai pembantu, bukan yang menyiapkan tugasan anak.

Sebagai contoh, semasa bermain permainan lego, anak yang masih belum terbina kemahiran motor halus seperti  menekan dan memasang mungkin akan menghadapi kesukaran. Ibu bapa boleh memegang tangan anak dan membantu anak menekan dan memasang lego tersebut mungkin untuk lima kali pertama. Tetapi, untuk kali keenam dan seterusnya, galakkan anak untuk melakukannya sendiri.

3. Jauhkan dari gangguan persekitaran

Sifat semula jadi kanak-kanak untuk meneroka menyebabkan fokus anak mudah terganggu dengan persekitaran mereka terutamanya gangguan dari segi visual dan bunyi. Oleh sebab itu sesi terapi biasanya dijalankan di dalam bilik yang kosong dan kecil. Sekiranya di rumah, ibu bapa boleh meminimumkan gangguan dengan menutup televisyen, menyorokkan gajet, dan memilih sudut rumah yang agak tenang untuk melakukan aktiviti bersama anak. Pastikan juga tiada permainan lain yang berdekatan dengan si manja anda ketika itu supaya fokus anak tidak lari dan memilih untuk bermain permainan yang lain.

4. Tetapkan target

Target adalah sangat penting untuk melatih meningkatkan fokus dan kemahiran anak. Target boleh merangkumi pelbagai aspek. Seperti contoh,  untuk ibu bapa yang meletakkan target masa, kali pertama anda melakukan aktiviti berfokus bersama anak, nilai berapa minit yang anak anda mampu bertahan dalam satu aktiviti.

Sekiranya anak anda mampu bertahan sehingga tiga minit, kekalkan anggaran masa tiga minit juga untuk beberapa sesi seterusnya. Sedikit demi sedikit, tingkatkan target masa tersebut  sehingga lapan minit atau lebih. Namun perlu diingat, jangan terlalu menekan anak demi untuk mencapai target yang kita tetapkan. Setiap anak ada kemampuan tersendiri.

5.Galakan, pujian dan hadiah

Saya lebih suka menggunakan kaedah ‘positive reinforcement’ dengan memberi galakan, pujian dan hadiah kepada kanak-kanak berbanding dengan ‘negative reinforcement’ seperti denda dan amaran. Pujian dan galakan verbal seperti ‘bagusnya’, ‘good job, sayang’, ‘aiman boleh!’, serta gesture seperti ‘high 5’ atau ‘high 10’, tepuk tangan dan memberi pelukan sangat membantu anak untuk lebih termotivasi dalam menyiapkan aktivitinya dengan baik.

Kadang kala hadiahkan juga mereka dengan sesuatu yang disukai oleh anak sekiranya si manja berjaya manyiapkan tugasnya dengan baik. Namun, ibu bapa juga perlu berhati-hati dalam memberikan ‘positive reinforcement’, jangan sampai dimanipulasi oleh si manja anda!

Sumber: www.excelqhalif.com


Kurang Cemerlang Akademik, Tidak Bermakna Tiada Peluang Kedua. Ibu Bapa Tolong Alert Nasihat Kaunselor Ini

Kelazimannya semua ibu bapa inginkan anak-anak berjaya. Apabila anak mendapat keputusan cemerlang di dalam peperiksaan, akan dianggap anaknya sudah pandai dan bijaksana. Namun tidak bermakna kegagalan dalam peperiksaan, kehidupannya gagal selama-lamanya.

Hakikatnya sebuah kejayaan itu bukannya mudah untuk dicapai tapi tidak juga mustahil! Ikuti penjelasan Kauselor Berdaftar, Mohammad Afizul Mohammad mengenai peluang kedua buat anak agar mereka yakin diri untuk berjaya.

Sehubungan ini dengan perkataan yang paling tepat adalah sememangnya anak itu boleh menjadi lebih berjaya dengan peluang kedua untuk dirinya membuktikan kecemerlangan.  Namun dengan beberapa perkara yang harus diberi penekanan. Ini kerana anak-anak lepasan SPM yang berjaya juga bukan kayu ukur untuk membuktikan mereka berjaya di masa hadapan.

Bayangkan sahaja senario dunia sekarang yang penuh dengan cabaran dan ledakan pelajar yang cemerlang dengan pelbagai bidang seperti bidang kesenian, teknikal, perniagaan dan sebagainya. Maka dirumuskan senang sahaja, nak berjaya kena buktikan dengan tindakan usaha yang konsisten dalam kehidupan, bukan semata-mata keputusan peperiksaan SPM.

Justeru peluang kedua sentiasa terbentang luas untuk mereka lebih berjaya dari sesiapapun dengan syarat konsisten memperbaiki kelemahan diri dan tunjukkan usaha yang luar biasa bagi menghasilkan kejayaan di masa hadapan. Malah aspek pembinaan sahsiah diri dan disiplin diri juga adalah perlu dititikberatkan untuk kejayaan remaja pada masa depan.

Hala tuju

Matlamat yang jelas adalah kata kunci bagi tidak mematahkan semangat yang ada. Walaupun keputsan SPM tidak memberangsangkan, ketahuilah dengan adanya matlamat yang benar-benar kukuh, kita mampu mengorak langkah dengan cara yang berbeza. Ketahuilah bahawa untuk capai sesuatu impian banyak cara dan jalannya.

Senang untuk kita fahami analogi ini, untuk sampai ke sesuatu destinasi ada banyak kenderaan yang kita boleh naik sama ada kereta, motosikal, kapal terbang mahupun bot, dan pasti ada banyak pilihan jalan yang boleh kita lalui sama ada makin dekat mahupun makin jauh.

Percaya pada diri sendiri, di luar sana masih banyak cabaran sebenar yang akan kita hadapi, keputusan SPM hanya sebahagian kecil untuk kita melangkah ke dunia realiti, kita yang menentukan dan mengubah nasib kita, bukannya ‘sekeping keputusan peperiksaan’ yang menentukan siapa kita di masa depan kelak. Jatuh sekali tidak bermakna jatuh selama-lamanya. Bangkitkan ‘harimau’ sebenar dalam diri kita agar lebih maju dan sukses berganda.

Kenali kecenderungan anak

Bagai meneruskan pembelajaran, ibu bapa perlu melakukan sedikit usaha untuk mengetahui apa sebenarnya minat utama dalam diri anak-anak. Sepadankanlah personaliti anak anak dengan minat dan rancangan halatuju kerjaya mereka. Untuk sambung belajar memang mudah, namun untuk mengakhirinya amat banyak cabarannya.

Maka sebelum membuat keputusan untuk menggalakkan anak anak menyambung pelajaran dalam sesuatu bidang sama ada di IPTA atau IPTS, biarlah kita tentukan dahulu apa sebenarnya kecenderungan anak anak yang lebih menyerlah dan berpotensi.

Petuanya jumpakan anak anak dengan mana mana kaunselor yang berkelayakan untuk mengetahui apa sebenarnya personaliti dan minat anak anak, atau paling mudah layari sahaja internet mengenai bagaimana mahu tentukan minat dan personaliti anak-anak secara umum, mungkin ia boleh menambah sedikit sebanyak pandangan mengenai minat anak-anak.

Begitu juga dengan bidang vokasional, melalui ujian minat dan personaliti tadi mampu disepadankan anak-anak ke bidang yang sebetulnya. Ketahuilah untuk berjaya sebenarnya senang jika betul caranya dan betul jalannya.

Motivasi diri

Motivasi ini ada pasang surutnya, kadang-kadang kita boleh jadi bermotivasi tinggi dan kadang-kadang kita boleh jatuh tak bersemangat. Sama juga dengan remaja dalam hidupnya, mereka baru nak bermula menjadi seorang dewasa, maka kenalah lalui zaman remaja dengan baik. Namun nak menjadi orang dewasa yang berjaya kenalah menjadi remaja yang baik.

Siapa kita akan datang ditentukan siapa kita dan apa tindakan kita hari ini. Untuk sebab itu remaja haruslah sentiasa bermotivasi bagi membentuk masa depan yang lebih berjaya dalan hidupnya. Sentiasa berdamping dengan orang positif, membaca perkara positif, menhadiri majlis ilmu, belajar dari orang yang sudah berjaya atau berpengalaman dari kita. Keluar dari zon biasa, bergaullah dengan mereka yang lebih berjaya dan lebih bermotivasi bagi mengekalkan dan menambahkan motivasi kita.

Ibu bapa pembakar semangat

Ibu bapa yang hebat adalah ibu bapa yang sentiasa menyokong dan menjadi pembakar semangat buat anak-anak. Bayangkan sahaja anak-anak tanpa dorongan dari ibu bapa, bagaikan sebuah kapal di lautan tanpa nahkoda.

Justeru sebagai ibu bapa yang prihatin campkkan semula dan lontarkan semangat baru kepada anak-anak lepasan Spm yang kurang memberangsangkan. Halatuju pelajar lepasan spm terlalu luas, bina matlmat yang jelas dan tujulah ke jalan yang terarah kepada kejayaan di masa hadapan.

Andai kata keputusan spm tersebut tidak melayakkan untuk anak anak menyambung di ipta atau ipts, banyak pilihan lain yang boleh diterokai. Namun sebagai ibubapa, ketahuilah hala tuju seorang anak amat penting dengan personaliti anak anak. Personaliti seseorang anak kita mampu merancakkan lagi halatuju masa depan mereka secara lebih lancar atau boleh membantutkan perjalanan masa depan mereka.

Bayangkan sahaja anak anak yang berpersonaliti santai, tidak suka suasana bekerja dalam pejabat atau tidak suka dikongkong, dipksa belajar dalam bidang pengurusan. Personaliti jenis ini lebih sesuai dengan bidang teknikal atau kesenian. Sikap sesetengah ibubapa yang mengambil acuh tak acuh mampu merosakkan perjalanan kerjaya seorang anak. Ingat keputusan SPM bukanlah tiket untuk kita berjaya atau gagal di masa depan.

Lihatlah sendiri berapa ramai yang kita tahu mereka dilur sana amat berjaya dalam bidang masing-masing, namun hakikat sebenar mereka pernah gagal dalam akademik samaada upsr, spm, stpm atau sebagainya. Halatuju baru bermula dengan pemikiran yang baru, maka peranan ibu bapa harus dimainkan bagi memberi semangat dan lontaran ransangan yang mampu membuka minda anak anak kita yang tersekat dgn momokan menakutkan dengan keputusan akademik.

Pentingnya sentiasa keep going beri semangat

Anak remaja kita sedang membesar menjadi manusia yang akan mengambil alih peranan kita kelak, supaya mereka tidak terjatuh dalam lubang yang sama pernah kita lalui maka ibubapa harus sentiasa memberi rangsangan dan semangat untuk terus mekar berjaya dalam pelbagai cara dan rasa.

Sentiasa mengambil tahu seolah kita adalah sahabat mereka, semangat yang kita beri secara tak sedar adalah suntikan utama yang bermula dalam hidup mereka. Semangat yang berterusan ini mampu menyokong mereka menjadi lebih kuat. Peranan ibubapa dalam keluarga adalah sinonim dengan apa yang akan jadi pada anak-anak kelak, maka semangat berterusan yang diberi adalah vitamin kehidupan untuk anak-anak membesar menjadi manusia yang cukup dalam semua aspek psikologi kehidupan bekeluarga.

Sumber: Majalah Keluarga Januari 2019


Simpan Berbulan Pun Masih Segar Macam Baru! Ikut Cara Betul Proses Petai Untuk Tahan Lama

Jenis yang tak boleh tengok petai, mesti nak makan ni memang jenis peminat tegar lah! Tak kira lah makan mentah ke, dimasukkan dalam masakan tertentu ke tak kisah asalkan ada petai.

Dah alang-alang kalau ternampak petai murah jual di pasar malam atau tepi jalan tu, boleh la simpan buat stok! Jadinya stok petai takkan kehabisan lah.. Kan? Tapi nak simpan pun kena tahu caranya supaya petai tahan lama dan sentiasa segar. Haaa nak tahan lama, kenalah ikut cara yang CK ajarkan ni. Harap membantu!

tips simpan petai supaya tahan lama dan masih segar seperti baru dikupas

hai saya CK, cikgu kebun, hari ni CK nk kongsi kat hangpa yang ‘hantu petai’ macam kami suami istri suka makan petai, dikatakan setiap bulan 2-3 kali akan ada menu berasaskan petai.

nasib baik lagi CK dan bidadari CK , kami kedua2 suka makan petai, kalau tandas bau petai okey ja..hehe

sapa2 yang suka makan petai boleh ikut cara CK macam mana nak simpan petai supaya segar dan boleh terus masak bila-bila masa sahaja.

syukur rezeki jugak ayah mertua CK ada tanam petai banyak, lebih 100 pokok petai ada di dusun tu, jadi stok petai sentiasa ada. Kalau nk beli boleh tahan harga dia kan.

Cara-cara hangpa nak simpan petai bagi kekal segar dan tahan lama.

1. setiap kali petai di ambil dan turun dari pokok, selalunya CK akan letak dalam surat khabar dan plastik hitam. letak dalam bilik air. kira tempat sejuk la..

2. kami akan ambil masa untuk kupas petai satu demi satu. caranya potong mata petai tersebut 2 bahagian (rujuk gambar di bawah). supaya jika ada ulat atau rosak boleh di buang terus.

3. kupas setiap biji petai dan buang kulit dan selaput putih yang ada pada biji petai tersebut, jangan tak buang nanti petai cepat rosak kalau ada selaput tu.

4. Masukkan dalam plastik kecik, bahagikan setiap plastik sekali masak. Nanti senang nak masak terus ambil sahaja.

5. ikat dengan getah plastik tersebut dan letak dalam peti sejuk bahagian beku & frozen tu.

6. petai akan membeku, kalau hangpa tengok gambar di bawah dah lebih sebulan petai masih nampak segarkan.

7. rendamkan dahulu biji petai yang beku dalam mangkuk sekejab sebelum masak.

8. basuh-basuh dan terus boleh masak bersama daging korban. pehhhh sedap. “sambal petai daging”

hangpa jangan tengok gambar last sekali kalau tak kuat. nanti auto lapar..hehe


“Alhamdulillah Selesai…”-Dua Bulan Bernikah Akhirnya Abang Viva Dirai Bagai Raja Sehari!

Permulaan tahun 2023, semua antara kita mengharapkan agar di tahun ini akan menjadi satu detik waktu yang indah dan terbaik dalam hidup.

Begitulah yang diharapkan oleh Azwan Omar atau lebih mesra disapa Abang Viva, Azwan jika sebelum ini dilihat baru sahaja selesai menjalani misi bantuan banjir ketika awal Disember tahun lalu di sekitar Pantai Timur.

Bahkan sebagai mana semua tahu, Abang Viva juga telah mendirikan rumah tangga pada dua bulan yang lalu bersama dengan pilihan hatinya, Evanoza Zakaria. Pun begitu belum berkesempatan untuk dirai sebagai raja sehari.

Lantaran itu bagi penutup tahun 2022 dan sekali gus memulakan tahun baru, tanggal 31 Disember menjadi saksi apabila  pasangan ini akhirnya ‘naik pelamin’ menjadi raja sehari dengan mengadakan majlis persandingan yang meriah yang turut dihadiri kenalan dan juga keluarga terdekat.

“Alhamdulillah selesai majlis perkahwinan…”-Azwan Omar

Hal tersebut dikongsikan sendiri oleh Azwan di akaun Facebooknya dengan mengucapkan ribuan terima kasih kepada beberapa pihak yang sudi menaja majlis mereka.

Dalam perkongsian tersebut, anak jati Melaka itu dilihat segak dan berseri dengan memilih tema pakaian rona coklat lembut keemasan digayakan sedondon sekali gus berjaya mencuri tumpuan wargamaya.

ARTIKEL BERKAITAN

Isterinya, Evanoza juga turut sama mengucapkan terima kasih kepada mereka yang hadir dan mendoakan agar rumah tangga mereka berkekalan hingga ke akhir hayat.

Mengimbas kembali tentang kisah pasangan suami isteri ini, pada Oktober tahun lalu, gambar pernikahan Azwan dan isterinya telah tular di media sosial dan di aplikasi TikTok. Walau bagaimanapun, tidak lama selepas itu, ahli keluarga Abang Viva seakan memberi bayangan bahawa pasangan tersebut tidak mendapat restu dari keluarga lelaki ketika bernikah dan ia menjadi kecoh apabila masing-masing mengeluarkan kenyataan di media sosial.

Namun, Abang Viva dan isteri mengambil pendekatan untuk tidak ‘memanaskan’ lagi keadaan dan tak lama selepas itu mereka telah bertemu empat mata dan saling bermaafan.

Azwan turut membawa isterinya ke misi bantuan banjir di Pantai Timur baru-baru ini dan sempat membuat live sewaktu dilokasi kejadian bagi berkongsi keadaan semasa di sana.


Begini Cara Nak Solat Terawih Di Rumah. Para Ibu Boleh Buat Ni!

Khas untuk kaum wanita yang ada kekangan untuk ke masjid.

Solat Tarawih bererti solat dengan rasa senang dan kelapangan hati selepas solat fardhu Isya’.

Mudahnya nak beribadah.. jangan sedih kalau tak dapat ikut buat terawih di masjid.
● Mungkin kita ada anak yang masih kecil, jadi agak sukar nak bawak si kecil bersama ke masjid.

● Mungkin kita ibu bekerja yg sudah seharian bekerja di pejabat dan pulang menyambung tanggungjawab di rumah pula.

● Solat Tarawih dikerjakan setelah mengerjakan sembahyang Isyak dan waktunya berpanjangan sehingga akhir malam. Jadi bolehlah ibu berehat atau menunggu si kecil tidur dahulu… sangat bersesuaian dengan diri mereka yang sudah keletihan menguruskan rumah dan keluarga.

Bagi yang baru nak berjinak solat tarawih dirumah, boleh rujuk gambar di bawah ye:

SOLAT SUNAT TERAWIH
~~~~~~~~~~~~~~~~
* Niat (Rujuk gambar)

* Lakukan solat 2 rakaat 1 salam, dan diakhiri dengan solat sunat witir.

*Baca Surah Al- Fatihah dan ayat pilihan

* Segala bacaan di luar solat, seperti salawat, doa dan periwayatan khalifah tidak termasuk amalan solat tarawih, tetapi hanya selingan antara solat. Tidak ada larangan untuk bersalawat atau berdoa, jika cara dan adab melakukannya baik. Dan ia tidak menjejaskan solat tarawih jika ditinggalkan.

SOLAT SUNAT WITIR
~~~~~~~~~~~~~~~
Solat Witir adalah salah satu solat sunat yang sangat dituntut untuk dikerjakan.
Hukum solat Witir adalah Sunnat Muakkad. Jumlah maksima solat witir itu ialah 11 rakaat (6 salam), sebaik-baiknya 3 rakaat (2 salam) dan sekurang-kurangnya satu rakaat sahaja.

Jika berniat hendak melakukan qiyamullail, boleh tangguhkan solat witir selepas selesai qiyamullail tersebut kerana solat witir adalah penutup kepada solat2 sunat yang lain.

* Niat (Rujuk gambar)

*Lakukan 3 rakaat 2 salam,
Iaitu 2 rakaat 1 salam dan 1 rakaat 1 salam.

*Zikir selepas witir (Rujuk gambar)

* Doa Solat Witir
“Ya Allah, sesungguhnya aku berlindung dengan keredhaanMu daripada kemurkaanMu,dan aku berlindung dengan kemaafanMu daripada balasanMu,
dan aku berlindung denganMu seperti pujiMu sendiri ke atas diriMu.
Maka segala pujian dan sanjungan sehingga Engkau redhai..

Sangat lah mudah..tiada alasan untuk tidak dapat buat solat tarawih kerana tidak dapat ke masjid. Selepas anak-anak dah tidur dan selepas berehat, bolehlah kita mulakan. Jom sama-sama berubah kearah yang lebih baik..kalau tahun lepas langsung tak dapat buat solat tarawih, tahun ni kita usaha buat.

SEMOGA BERMANFAAT

Sahabat Hijrah Anda

Sumber: Oh Sedap Ker


1 Kebaikkan Upah RM1! Win Trik Bapa Ini Bila Anak Nak Beli Mainan

Bagus cara seorang bapa ini yang menggunakan trik upahan sebanyak RM1 jika anaknya melalukan kebaikkan. Cara ini katanya mampu mengelak anaknya membeli permainan. Dengan ini secara tidak langsung mendidik anaknya konsep berusaha untuk mendapatkan sesuatu. Jom semak perkongsian bapa ini Mohd Amir Hilmi ini.

1 kebaikan = upah RM1.

Tu cara aku guna sekarang untuk Dian kalau nak beli mainan.

Dengan cara ni, dia akan lebih appreciate barang mainan dia sebab dia tau nak dapat sebijik kemain susah. Haha!

Dan bila jalan jalan dekat mall, bila dia mintak untuk beli toys aku akan tanya duit upah dah ada berapa?

Kalau tak cukup, no toys!

Condition ni exclude kalau dia nak activity book. Coloring book or sticker book yang tu okay.

Aku beli.

Kebaikan tu tak kisah la tolong buang pampers berak adik ke atau masuk baju kotor ke dalam bakul, dapatla upah RM1.

Tolong mama lipat dan kemas baju, dapat RM1.

Tolong basuh kereta RM1.

Dah dekat 2 bulan dok mintak beli toys oven.
Hari ni, duit terkumpul ada RM29.

Lepas habis sekolah bawak lah dia cari oven tu.
Tak jumpa oven, ada Hello Kitty.

Harga RM25. Ada balance RM4 masuk balik tabung.

Lepas beli tadi on the way dalam kereta dia urut urut belakang aku.

Aku syak ada la tu next mainan dia nak beli lepas ni.
Haha.

Dan cara ni jugak berjaya menepis pujukan telur berhantu kinderjoy.

Selamat mencuba.


“Comelnya Hidung Jadi Kuning, Mujur Ada Petua Ni.” Petua Mudah Kurangkan Selesema Kucing Elak Jadi Lebih Teruk.

Kucing adalah haiwan peliharaan yang sering menjadi pilihan ramai. Ramai yang mengetahui kelebihan pelihara haiwan ini dari sudut psikologi, kesihatan.

Dalam Islam sendiri sangat menganjurkan untuk kita memelihara kucing yang mempunyai pelbagai kebaikan termasuk mendapat pahala dan dimurahkan rezeki.

Selain itu, sikap si bulus itu sendiri yang manja dan suka dibelai menyebabkan peminat haiwan ini menjadikannya sebagai peneman di rumah.

Dalam pada itu, si bulus juga seperti kita juga kadang kala kesihatannya turut terganggu seperti mendapay selesema.

Selain mendapatkan rawatan di klinik veterinar berhampiran, merawat kucing selesema mengunakan bahan alami seperti kunyit.

Sebagaimana perkongsian ini.

Setelah 2 malam bersin sebab selsema. Mama dapatkan petua dari kawan, last tumbang tanpa ada kekuatan.

Menurut Nor Zaimah Rahman Ramlan  menggunakan kunyit hidup untuk mengurangkan selesema kucing kesayangannya. Hasilnya berkesan.

GUNA KUNYIT HIDUP

BAWANG PUTIH

Dalam pada itu ada yang berkongsi petua menggunakan bawang putih untuk melegakan selesema si bulus

Semoga jadi panduan bersama.


Miss V Sering Gatal-Gatal, Memang Merimaskan Tapi Boleh Diredakan Kalau Lakukan 3 Langkah Ni!

Masalah miss V gatal memang menjadi sebahagian masalah bagi wanita-wanita. Tidak hanya masalah wanita berkahwin, si dara single pun selalu mengalami masalah ini.

Kegatalan pada vagina biasanya berlaku disebabkan bakteria yang menyerang di kawasan ini. Ada banyak faktor terjadinya masalah ini. Antara salah satu sebabnya adalah soal kebersihan.

Bila gatal datang secara tiba-tiba, rasa merenyam dan gatal terlampau memang buat kita rasa tertekan. Sebenarnya langkah terbaik bagi mengatasi masalah ini adalah jangan sekali-kali menggaru di kawasan ini. Ini buat keadaan makin buruk dan boleh mengakibatkan keradangan di kawasan sekitar.

Selain berjumpa dengan doktor, anda juga boleh mencuba beberapa petua mujarab ini di rumah. Petua tradisional adakalanya serasi dengan kita. Rugi tak cuba dua tiga cara ni.

Bagi mengatasi masalah gatal -gatal pada vagina, elok anda cuba petua tradisional yang disarankan ini. Petua tradisional ini telah lama diamalkan oleh nenek moyang kita sejak dulu.

Rebusan Daun Sireh 3 Bahan

Bahan-bahan:
7 helai daun sireh
1 ibu jari asam jawa
Air secukupnya

Caranya:
1. Basuh helaian daun sireh hingga bersih.

2. Kemudian rebus daun sireh bersama asam jawa dengan air secukupnya.

3. Angkat dan biarkan suam kemudian buatkan basuhan selepas membuang air kecil atau mandi.

4. Lakukan langkah ini beberapa kali. Pastikan ia suam.

Rebusan Daun Inai

Bahan-bahan:
Segenggam daun inai
7 helai daun sireh

Caranya:
1. Didihkan daun inai bersama daun sireh dengan air secukupnya.

2. Apabila airnya bertukar menjadi kekuningan dan semakin pekat, tutup dan biarkan sekejap.

3. Apabila airnya suam, buatkan basuhan selepas membuang air kecil.

Air Garam & Asam Keping

Bahan-bahan:
5 asam keping
Garam
Air secukupnya

Caranya:
1. Didihkan bahan-bahan ini dan tutup apinya.

2. Bila sedikit sejuk, basuh pada miss V dengan kerap.

3. Kalau terasa gatal, cepat-cepat basuhnya dengan air ini.

Selamat memcuba.


Wanita Ni Bukan Je Nak Cantik Luaran,  Dalaman Pun Kena Mantap! Ni Petuanya Kena Amal.

Memahami erti cantik bagi seorang wanita, ramai mengatakan biarlah kecantikan itu datangnya dari dalam dan pastinya dengan sendirinya akan terpancar keseriannya di wajah.

Jadi tidak salah kiranya kita amalkan petua ini untuk tujuan penjagaan kecantikan dan kesihatan dalaman secara alami.

Jom semak.

Petua nie untuk penjagaan dalaman dan mewangikan,memantapkan kewanitaan gitu.

Banyak nau makanan yang tak sihat sekarang ni yang sebabkan ibu ibu ada masalah dalaman berbau kurang menyenangkan dan sebagainya .

Bagi yang nak dalaman sihat, selain amalkan #postnatal meh amal petua nie.

Bahan-bahan:

3 batang serai diketuk
3 cm halia tua/muda diketuk
2 cm kunyit diketuk
sedikit kulit kayu manis atau bunga cengkih atau bunga lawang
sehelai daun pandan
sedikit gula batu – boleh digantikan dengan madu jika suka.

Cara-cara:

Rebus kesemua bahan dengan 3 gelas air sehingga jadi 1 gelas. Gunakan api yang perlahan. Tunggu suam dan sedia untuk diminum.

Rebusan ini seeloknya diambil setiap kali sebelum atau selepas haid. Cukup sekali sebulan sahaja.

Kebaikan rebusan ini adalah untuk mewangikan kewanitaan dan menyegarkan badan.

Ini juga merupakan amalan untuk penjagaan kesihatan bagi menjaga dalaman badan dan menyegarkan urat saraf.

Ibu menyusu boleh minum. Tidak memudaratkan.

TQ Ida Zmri kongsi resepi superb ni ya


Jangan Buang Pakaian Ada Tahi Lalat, Ini 5 Petua Nak Hilangkan Dengan Mudah Dan Berkesan!

Apabila baju kesayangan atau fabrik milik kita terdapat tahi lalat atau kulat padanya, pasti kita akan berasa amat kecewa. Dah sental banyak kali pun tak keluar juga

Baju yang ada tahi lalat ini jangan pula dibuang atau disimpan dalam stor sebab ada cara mudah yang boleh kita buat untuk hilangkannya.

Ini caranya.

1. CUKA

Cuka adalah bahan semulajadi yang selamat dan berkesan untuk membunuh kulat serta menghilangkan baunya yang kurang menyenangkan. Ia juga sesuai untuk anda yang mempunyai kulit sensitif atau mereka yang ingin mencuci pakaian bayi.

Caranya, campurkan 1 cawan cuka putih ke dalam 1 baldi air dan rendamkan selama sekurang-kurangnya 1 jam. Kemudian, cuci bahagian berkulat dengan menggunakan sabun pencuci / detergen. Gunakan air yang sedikit hangat semasa memberus dan membilas pakaian supaya kulat lebih mudah ditanggalkan.

Jika ingin digunakan pada fabrik lain seperti sofa atau langsir, masukkan larutan cuka ini ke dalam botol spray dan semburkan terus pada bahagian yang bertahi lalat. Kemudian gosokkan dengan berus yang sesuai dan bilas seperti biasa dengan sabun detergen.

2. BAKING SODA

Selain menggunakan cuka, anda boleh menggunakan baking soda sebagai salah satu cara menghilangkan tahi lalat pada pakaian. Ianya efektif untuk digunakan dalam bentuk pes atau secara terus. Seperti cuka, ia juga boleh menyerap bauan yang keluar daripada kulat.

Cara pertama adalah dengan membuat pes baking soda. Campurkan sedikit air pada baking soda dan terus sapukan pes ini pada bahagian baju yang berkulat. Biarkan seketika dan kemudian beruskan seperti biasa.

Jika kulat masih belum tanggal, anda boleh menambahkan sedikit cuka putih pada serbuk baking soda tersebut. Kedua-dua bahan ini sering digunakan bersama kerana ia berkesan membunuh spesis kulat yang berbeza. Melalui pemerhatian, cara ini adalah yang paling berkesan dan digemari oleh ramai ibu-ibu!

3. JUS LEMON DAN GARAM
Perahkan sebiji lemon dan campurkan jus lemon tersebut dengan sedikit garam sehingga ia menjadi pes.
Gunakan pes ini untuk disapukan pada bahagian yang bertahi lalat. Kemudian, beruskan seperti biasa. Anda juga boleh merendamkan pakaian dalam larutan lemon dan garam ini dalam air suam selama 1 jam. Selepas itu, bilaskan seperti biasa.

4. PELUNTUR
Peluntur (bleach’) atau lebih dikenali sebagai Clorox adalah sebuah kompaun yang sangat kuat dan berkesan untuk membunuh kulat pada pakaian. Namun, ia juga akan melunturkan warna. Jadi, cara ini hanya sesuai untuk pakaian berwarna putih sahaja ya!
Caranya, larutkan sedikit peluntur bersama air dan gunakan berus untuk menanggalkan tahi lalat tersebut. Taburkan sedikit sabun pencuci serbuk dan ulangi langkah ini beberapa kali sekiranya ia masih belum tanggal.
Seeloknya, gunakan air yang sedikit hangat untuk membilas dan mencuci pakaian tersebut. Sekiranya pakaian adalah daripada fabrik lembut dan sensitif, rendamkannya dalam larutan peluntur selama sekitar 20 minit, mengikut sukatan pada produk.

5. VANISH
Selain peluntur, satu lagi produk boleh anda gunakan adalah serbuk atau cecair ‘Vanish’ yang boleh dibeli di pasaran. Ia sesuai digunakan pada pakaian putih mahupun yang berwarna.
Caranya, sapukan ‘Vanish’ pada bahagian fabrik yang ada kesan tahi lalat, dan biarkan seketika sekitar 5-10 minit. Kemudian, beruskan sedikit dan bilas. Selepas itu, cuci seperti biasa dengan sabun pencuci.

JEMURKAN BAWAH CAHAYA MATAHARI
Selepas mencuci pakaian yang terkena kulat, jemurkannya di bawah sinaran matahari untuk kesan yang lebih efektif.
Untuk mencegahnya daripada berulang, keringkan dahulu pakaian yang berpeluh atau lembap sebelum dimasukkan ke dalam bakul baju kotor. Baju yang terkena susu atau makanan juga boleh direndamkan secepatnya supaya kotoran lebih senang ditanggalkan.
Jadi, jangan buang dulu baju-baju tersebut sebelum mencuba ya!

KELUARGA TALK: Nak tahu formula mengurus belanjawan keluarga dengan sistematik? Ikuti Keluarga Talk kali ini dengan tajuk ‘ Ringgit Diurus Keluarga Lebih Tenang’ bersama panel Prof Madya Dr Nuradli Ridzwan Shah Bin Mohd Dali Fakulti Ekonomi Dan Muamalat, Universiti Sains Islam Malaysia (USIM).

Terkini: E-TOUR KE FARM IN THE CITY. ENJOY!

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


“Tak Pegang Tangan Bukan Gaduh.” Cara Ummi Nazeera & Suami Jaga Wuduk Bikin Netizen Kagum

Drama bersiri Rindu Kasih dibintangi oleh Ummi Nazeera sudah tamat tayangannya baru-baru ini. Namun pesona lakonan pelakon berbakat ini masih lagi menitir di bibir peminatnya.

Malah setiap perkongsiannya turut mendapat perhatian ramai. Salah satunya adalah muat naik satu video yang memaparkan dia dan suaminya, Dr Izzar Anwari berada di sebuah gedung membeli belah berjalan berdua.

TAK PEGANG TANGAN DEMI JAGA WUDUK

Apa yang menarik perhatian adalah kapsyen yang ditulis pada perkongsiannya yang menjelaskan mereka tidak berpegangan tangan pada awal video bukan berberselisihan faham tetapi untuk menjaga wuduk untuk mengerjakan solat maghrib.

Tidak dijelaskan dia dan suami berada di lokasi mana, namun cara mereka dapat pujian daripada wargamaya.

WARGAMAYA BERI PUJIAN

Meninjau di ruangan komen, rata-rata wargamaya yang melihat perkongsian itu memberi pujian kepada pasangan romantik ini yang menjaga solat walaupun berada di luar. Malah ada yang menitipkan doa pasangan ini bahagia till jannah.


Pasangan Ni Baru Berkahwin & Terpisah 16 Bulan. Akhirnya Bersatu Kembali Selepas Pelbagai Proses Dilakukan!

Pandemik COVID-19 telah memisahkan mereka selama 16 bulan. Kini, Nur Amanina Aziz dari Kuala Lumpur akhirnya bersatu semula dengan suaminya, warga Filipina Hariz Nondrey Gomer Lara.

Pasangan itu hanya hidup bersama selama sebulan selepas perkahwinan mereka pada 22 Sept 2019 sebelum Hariz pulang ke Filipina dan terkandas di sana.

Kisah mereka pernah dilaporkan Bernama pada 15 Sept 2020 mengenai kesan penutupan pintu sempadan dan sekatan perjalanan untuk pasangan transnasional akibat wabak itu.

“Ini adalah saat yang saya nanti-nantikan, sekian lama. Kami melalui pelbagai dugaan, waktu sukar. Apabila saya mendapat kelulusan, perasaan (gembira) itu sukar digambarkan,” kata Nur Amanina, yang turut mengalami kemurungan akibat perpisahan itu.

Katanya, beliau melakukan tiga percubaan sebelum kerajaan meluluskan permohonannya pada 5 Dis tahun lepas untuk membenarkan suaminya memasuki Malaysia.

Hariz akhirnya berjaya pulang ke Malaysia pada 10 Feb lepas dan setelah menjalani kuarantin selama 10 hari, pasangan itu bersatu semula tiga minggu lepas.

Pasangan itu berkata fokus mereka kini adalah untuk mendapatkan visa pasangan buat Hariz agar mereka tidak terpisah lagi.

Pada November 2019, Hariz terpaksa kembali ke Filipina sebagai sebahagian daripada proses untuk memohon Pas Lawatan Sosial Jangka Panjang atau Visa Pasangan.

Apabila Hariz ingin pulang ke Malaysia untuk memulakan proses permohonan visa itu, Malaysia mengumumkan pelaksanaan Perintah Kawalan Pergerakan (PKP) dan menutup sempadan.

Kes Hariz pada masa itu bertambah rumit setelah kerajaan memutuskan untuk mengharamkan kebanyakan warga dari 23 negara yang dilaporkan mencatat kes COVID-19 melebihi 150,000, yang berkuat kuasa pada 3 Sept 2020.

Pada 20 Nov, kerajaan mula memberi kebenaran kepada warga asing dari 23 negara itu yang berkahwin dengan rakyat negara ini untuk memasuki Malaysia.